Stručna služba – Odeljenje za nestala lica\n30. jun 2022. godine\nU Zagrebu obavljena identifikacija pet lica srpske nacionalnosti\nU Zavodu za sudsku medicinu i kriminalistiku Medicinskog fakulteta, u Zagrebu, uz prisustvo članova porodica, obavljena je identifikacija posmrtnih ostataka pet lica srpske nacionalnosti, stradalih tokom oružanih sukoba na prostoru bivše Jugoslavije, u periodu 1991-1995. godine, na području Republike Hrvatske. Posmrtni ostaci ekshumirani su u Vinkovcima (1), Selinama (1), Kninu (1), Šibeniku (1) i Petrinji (1).\nPosmrtni ostaci ovih pet lica identifikovani su metodom analize DNK i njihova sahrana biće obavljena u skladu sa izraženim željama porodica.\nOd samog početka procesa ekshumacija i identifikacija posmrtnih ostataka koje su vršene na području Republike Hrvatske, po zajednički utvrđenoj metodologiji, našoj strani je omogućen monitoring te je i ovog puta identifikacijama prisustvovao monitorski tim Komisije za nestala lica.\nPrema podacima Komisije kroz ovaj proces, u periodu 2001. do 2022. godine, iz registrovanih, masovnih grobnica i pojedinačnih grobnih mesta ekshumirani su posmrtni ostaci preko 1400 žrtava srpske nacionalnosti stradalih u oružanim sukobima na teritoriji Republike Hrvatske, a posmrtni ostaci preko 985 identifikovanih žrtava su predati porodicama radi sahrane.\nOvim je nastavljen proces identifikacija žrtava srpske nacionalnosti, čije porodice žive u Republici Srbiji, što je od posebnog značaja za porodice nestalih lica, koje godinama pokušavaju da pronađu i dostojno sahrane posmrtne ostatke svojih najbližih.\n21. jun 2022. godine\nODRŽAN PARASTOS SRPSKIM ŽRTVAMA STRADALIM NA MILjEVAČKOM PLATOU\nU Crkvi Svetog Marka u Beogradu, danas je služen parastos srpskim žrtvama stradalim, 21. juna 1992. godine, na Miljevačkom platou u toku oružanih sukoba na prostoru bivše SFRJ, u organizaciji Udruženja porodica nestalih i poginulih lica “Suza”.\nNakon toga, u mirnoj šetnji članova porodica žrtava, ostalih pojedinaca i predstavnika institucija i organizacija, prisutni su otišli do Spomen obeležja srpskim žrtvama stradalim u ratovima od 1991. do 2000. godnine na prostoru bivše Jugoslavije, u Tašmajdanskom parku, da polože cveće.\nPrisutnima se obratila Sonja Rosić, predstavnica Udruženja porodica nestalih i poginulih lica “Suza”. Ona je tom prilikom podsetila da je na današnji dan, pre 30 godina, hrvatska vojska napala položaje srpske Teritorijalne odbrane, iako je zatražila od srpske strane da se uzdrži od provokacija zbog Međunarodnog festivala deteta, koji je taj dan trebalo da počne u Šibeniku. U napadu je ubijeno 40 srpskih teritorijalaca, nekoliko njih ranjeno i zarobljeno, uprkos činjenici da se područje nalazilo pod zaštitom UN. Po završetku akcije, hrvatski vojnici su umesto da tela stradalih vrate porodicama radi sahrane, zarobljene srpske vojnike pod pretnjom smrti prinudili da tela ubijenih bacaju u Kraške jame u Promini, rekla je, Sonja Rosić, dodajući da su sve zabeležili video kamerom. Posle dva meseca, tačnije 18. avgusta iste godine izvršena je ekshumacija stradalih. Od posledica masakriranja nije bilo moguće identifikovati posmrtne ostatke 12 žrtava. Svi su pokopani u zajedničku grobnicu na Kninskom groblju i do danas nisu identifikovani, navela je Rosić.\nNakon izlaganja Sonja Rosić uputila je hrvatskim vlastima javni apel, u ime porodica stradalih, za sprovođenje procesa ekshumacija i identifikacija stradalih lica pokopanih u zajedničkoj grobnici na Novom kninskom groblju, u cilju konačnog utvrđivanja identiteta i predaje porodicama radi dostojne sahrane.\nNa bilateralnom sastanku nadležnih vladinih tela za traženje nestalih lica R. Srbije i R. Hrvatske, održanom u Zagrebu 2013. godine, Komisija za nestala lica je predala hrvatskoj strani zahtev za ekshumaciju i identifikaciju smrtno stradalih lica iz ove akcije koji su pokopani kao NN lica na groblju u Kninu. Iako je više puta do danas Komisija na različitim nivoima saradnje sa hrvatskom stranom insistirala na ekshumaciji i identifikaciji žrtava, čije su porodice prijavile njihov nestanak i ustupile referentne uzorke za DNK analizu, ovaj proces još uvek nije završen.\n16. jun 2022. godine\nOTVORENA IZLOŽBA RADOVA UDRUŽENjA PORODICA NESTALIH I POGINULIH LICA „SUZA“\nU kući Đure Jakšića 16. juna 2022. godine otvorena je izložba radova Udruženja nestalih i poginulih lica „Suza“ pod nazivom „Nasloni moje vreme na svoje, tako će večnost duže trajati“. Izložba oslikanih predmeta u obliku satova deo je projekta „Podrška porodicama nestalih – memorijalizacija“ koji je podržao Međunarodni komitet Crvenog krsta (MKCK), dok je realizaciju izložbe pomogla opština Stari grad.\nPorodice čiji su najbliži članovi nestali i poginuli tokom rata u Hrvatskoj učestvovale su u ovom projektu koji je osmišljen kao psihološka podrška u cilju očuvanja sećanja na one za kojima se još uvek traga i humanizacije problema nestalih lica.\nRadovi u vidu oslikanih satova simbolizuju teško breme čekanja ali svojom sadržajnošću i lepotom ilustruju i vrednosti vezane za ljudsko dostojanstvo, identitet, sećanje i pomirenje.\nPrisutnim članovima udruženja, kao i mnogobrojnim posetiocima pored predsednice Udruženja nestalih i poginulih lica „Suza“, Dragane Đukić obratili su se i predsednik Komisije za nestala lica, Veljko Odalović, šefica regionalne Kancelarije MKCK u Beogradu, Jelena Stijačić i predsednik opštine Stari grad, Radoslav Marjanović. U okviru svojih izlaganja govornici su, u skladu sa svojim mandatima, dali punu podršku radu udruženjima porodica nestalih lica u realizaciji ovakvih i sličnih projekata ali i jasnu poruku da nisu sami u potrazi za svojim nestalima.\nPrethodno, isti projekat realizovan je sa porodicama nestalih lica na Kosovu i Metohiji, uz podršku MKCK i Crvenog krsta Srbije i pomoći Skupštine grada Kragujevca. Tadašnja izložba radova je bila postavljena u svečanom salonu Skupštine grada Kragujevca, povodom Međunarodnog dana ljudskih prava, 9. decembra 2021. godine.\n02. jun 2022. godine\nODRŽAN PRVI SASTANAK SEKRETARIJATA GRUPE ZA NESTALA LICA\nDana 2. juna 2022. godine održan je prvi sastanak Sekretarijata Grupe za nestala lica (Sekretarijat) u Zagrebu. Organizator sastanka bila je Međunarodna komisija za nestala lica (MKNL), a prisustvovali su predstavnici nadležnih domaćih institucija Republike Srbije, Crne Gore, Hrvatske, Bosne i Hercegovine i tzv. Kosova.\nPrvi sastanak Sekretarijata je održan radi pripreme i usaglašavanja Godišnjeg izveštaja Grupe za nestala lica (GNL), koji će se predložiti na usvajanje na sledećoj sednici GNL. Godišnji izveštaj će potom biti prezentovan na posebnom događaju u sklopu samita Berlinskog procesa.\nTokom sastanka razmatran je Nacrt izveštaja koji je pripremila MKNL koji sadrži Grupa za nestala lica (GNL) je na svojoj šestoj sednici održanoj 6. i 7. decembra 2021. godine u Sarajevu osnovala Sekteratijat sa ciljem pripreme i usaglašavanja redovnih izveštaja GNL.\n01. jun 2022. godine\nODRŽAN PETI SASTANAK OPERATIVNE GRUPE ZA BAZU PODATAKA AKTIVNIH SLUČAJEVA LICA NESTALIH USLED SUKOBA NA PODRUČJU BIVŠE JUGOSLAVIJE\nDana 1. juna 2022. godine održan je peti sastanak Operativne grupe za bazu podataka aktivnih slučajeva lica nestalih usled sukoba na području bivše Jugoslavije (OG za bazu podataka) u Zagrebu. Organizator sastanka bila je Međunarodna komisija za nestala lica (MKNL), a prisustvovali su predstavnici nadležnih domaćih institucija Republike Srbije, Crne Gore, Hrvatske, Bosne i Hercegovine i tzv. Kosova.\nOG za bazu podataka sastala se po peti put kako bi nastavila rad na pripremi javnog objavljivanja „Baze aktivnih slučajeva lica nestalih u sukobima na prostoru bivše Jugoslavije“ (Baza podataka).\nTokom ranije održanih sastanka, radi usklađivanja podataka, u Draču i Podgorici uočeno je da pojedine razlike u vrednostima podataka nisu suštinske već tehničke prirode i da se mogu prevazići programskim rešenjima u samom softveru Baze podataka. Ovim bi se značajno smanjile razlike u vrednostima podataka a samim tim i duplirani slučajevi nestalih lica. Cilj sastanka je bilo postizanje dogovora i donošenja odluka o tome na koji način standardizovati određene kategorije podataka kako bi tim programera MKNL izvršio izmene softvera.\nOvo je od velikog značaja kako za smanjenje broja dupliranih slučajeva nestalih lica u Bazi podataka ali će i olakšati budući rad OG za bazu podataka u cilju usklađivanja preostalih različitih podataka radi pripreme baze za njeno javno objavljivanje.\nGrupa za nestala lica (GNL) je 2018. godine formirala OG za bazu podataka kako bi se sprovodile aktivnosti predviđene Okvirnim planom za rešavanje pitanja nestalih lica iz sukoba na području bivše Jugoslavije, potpisan u Hagu 6. novembra 2018. godine.\n26. maj 2022. godine\nODGOVOR VELjKA ODALOVIĆA NA SAOPŠTENjE KOSOVSKIH VLASTI\nPovodom sramnog saopštenja prištinskih vlasti, koja je optužila Beograd za neozbiljnost i nedostatak posvećenosti u rešavanju sudbine nestalih lica, kao i da nije učinila dostupnim arhivske podatke i satelitske snimke, obaveštavamo Vas o hronologiji preduzetih aktivnosti vezanih za lokaciju rudnik Štavalj, opština Sjenica.\nNa sednici Radne grupe za nestala lica koja je održana 20. februara 2020. godine, Prištinska delegacija je dostavila zahtev pod brojem GCMP-028/2020 kojim traži od Beogradske delegacije da izvrši proveru potencijalne masovne grobnice rudnik Štavalj, opština Sjenica. Tog dana je i dogovoreno zajedničko izviđanje lokacije. Imajući u vidu osetljivost pitanja i njegov značaj 25. septembra 2020. godine je obavljeno izviđanje i markiranje lokacije. Tada su se obe delegacije usaglasile o narednim koracima, što je podrazumevalo da Prištinska delegacija prikupi dodatne informacije i dovede svedoka na lokaciju, kojem bi Beogradska delegacija garantovala punu bezbednosnu zaštitu. Međutim, od tog trenutka Priština nije dostavila nijednu informaciju, niti se svedok ikada pojavio na lokaciji, ali su u svakom javnom istupanju prozivali Beogradsku delegaciju da ne želi da postupa po njihovim zahtevima. Deo dogovora je bio i da Međunarodni komitet Crvenog krsta (MKCK) pribavi satelitske snimke za ovu lokaciju. Raspoložive snimke je MKCK pribavio od Ministarstva odbrane Sjedinjenih Američkih Država i njih je dostavio Beogradskoj delegaciji 6. maja 2022. godine (koji se odnose na period 31. maj i 3. jun 1999. godine).\nNakon što su stekli epidemiološki uslovi usled koronavirusa i pogodne vremenske prilike za rad na terenu, Beogradska delegacija je iskoristila priliku da preko MKCK još jednom pozove Prištinsku delegaciju u ponovnu posetu lokacije rudnik Štavalj. Poseta lokaciji je realizovana 26. aprila 2022. godine i njoj su, pored članova obe delegacije sa svojim ekspertima, prisustvovali i predstavnici MKCK i Euleks. Tada su obeležena dva mesta za koje postoji sumnja da su potencijalna mesta masovne grobnice i koja bi bila predmet pretrage terena. Takođe, dogovoreno je da se u periodu od 5 - 6. maja 2022. godine izvrši priprema terena, koja bi podrazumevala pročišćavanje i pravljenje novih pristupnih puteva.\nPo naredbi Tužilaštva za ratne zločine Republike Srbije dana 10. maja 2022. godine započet je proces pretrage terena na lokalitetu rudnik Štavalj u opštini Sjenica, kojoj su pored beogradske i prištinske strane, prisustvovali predstavnici MKCK, kao i Resursnog centra porodica nestalih lica srpske i albanske nacionalnosti. Tada je Beogradska delegacija preko MKCK uručila pribavljene satelitske snimke predstavnicima Prištinske delegacije.\nKao i u dosadašnjoj praksi koja za cilj ima transparentnost i saradnju, pre početka radova je između zainteresovanih strana i eksperata dogovorena metodologija i način otkopavanja, a tokom pretrage lokacije rudnik Štavalj na terenu su svakodnevno prisustvovali predstavnici Prištinske delegacije i njihovi eksperati. U toku pretrage na terenu je ispoštovan svaki predlog i zahtev koji su predložili eksperti Prištinske delegacije, a koji se odnose na još dodatne provere delova lokacije, sprovedenih u vidu tranšea. Kada su radovi na pretrazi lokacije privedeni kraju i Beogradska delegacija o tome dobila obaveštenje od strane eksperata na terenu, uputila je dopis MKCK kako bi o tome obavestila Prištinsku delegaciju, Euleks, UN i predstavnike Resursnog centra porodica nestalih Srba i Albanaca i pozvala ih da prisustvuju završetku radova na lokaciji.\nPretraga terena na lokaciji rudnik Štavalj u opštini Sjenica trajala je 13 dana, tokom kojih je pretraženo 7 000 kubika rastresitog materijala zemljišta. 25. maja 2022. godine radovi na terenu su okončani i nisu rezultirali pronalaskom posmrtnih ostataka. Tom prilikom svi zajedno su konstatovali da je lokacija pretražena, a predstavnik Prištinske delegacije na to nije imao nijednu primedbu.\nPotvrda da Beograd ni na koji način ne opstruira zahteve Prištine, da smo savesno i odgovorno pristupili svakom zahtevu, dokazuje i činjenica da smo na pet lokacija pronašli posmrtne ostatke za 914 lica kosovskih Albanaca (Batajnica, Petrovo selo, Perućac, Rudnica i Kiževak). Izvršili smo pretrage terena na 11 lokacija, koje nisu rezultirale pronalaskom posmrtnih ostataka (Rudnica – Brežuljak i Padine 1 i 2; Mačkatica; atar sela Kozarevo 1, Korazrevo 2 i Kozarevo 3 – Novi Pazar; Karadak – opština Raška, Sijarina - opština Medveđa, Svirce - opština Medveđa, Medevce - opština Medveđa, Jalovište - opština Raška).\nUprkos zahtevu Beogradske delegacije za pretragu 9 lokacija (Košare, Javor, Dojnice, Lapušnik, Baljevac, Lugovo, Budisavci, Meja - Đakovica, Livočko jezero) o kojim postoje precizne i detaljne informacije Priština odbija da te zahteve pretraži, iako ih je preuzela kao obavezu kroz Radnu grupu za nestala lica. Sa druge strane, Beogradska delegacija je spremna, kao i do sada, da proveri svaku informaciju koja bi mogla da ukaže i uputi na pronalazak pojedinačnih i masovnih grobnica i rasvetli sudbinu nestalih lica. Begrad će to činiti savesno, na odgovoran i transparentan tačin, poštujući time i žrtve i pravo njihovih porodica da konačno saznaju istinu o svojim najdražim. Cilj Radne grupe za nestala lica je rešavanje ovog višedecenijskog problema i u tom procesu nema mesta politizaciji. Ovakvim navodima Priština degradira trud da se zaštite interesi onih zbog kojih je čitav mehanizam Radne grupe oformljen, kao i principi na kojima bi ona trebalo da počiva. Svaka zloupotreba u političke svrhe samo bi dokazivala da je Priština ta koja nije spremna ni na saradnju ni na okončanje ovog procesa.\nImajući u vidu, da je poslednja sednica Radne grupe za nestala lica održana 16. aprila 2021. godine u Beogradu, insistiramo da se održi hitna sednica Radne grupe u Prištini i da se tada rasprave sva otvorena pitanja, definišu buduće aktivnosti, kako bi se izbegla politizacija ovog procesa i da se okrenemo rešavanju pitanja nestalih osoba i problema sa kojima se porodice kosovskih Srba i Albanaca suočavaju.\nPosebno želim da naglasim da na svim dosadašnjim lokacijama, a posebno na ovoj, predstavnici Prištinske delegacije su bili prisutni sa svojim ekspertima čije smo zahteve za rad na terenu do sada uvažavali. Ono što bih posebno istakao, da je očigledno da Prištinska delegacija nije spremna da ovakve informacije podeli s porodicama naročito kosovskih Albanaca i da ovakvim ponašanjem i saopštenjem u stvari želi da prikrije svoj nerad i nepostupanje po našim zahtevima, nepoštovanje dogovorenih aktivnosti i nespremnost da se suoči sa ovom vrlo osetljivom problematikom i da zajedno ostvarimo misiju zbog koje smo i formirani.\nNa kraju, želim još jednom istaći da Beogradska delegacija ostaje posvećena očuvanju ovog procesa, postupanju po dogovorenim radnim pravilima, opštem okviru i apsolutno želimo da nastavimo saradnju sa porodicama koje predstavljaju sva nestala lica bez ikakve različitosti.\n25. maj 2022. godine\nZAVRŠENA PRETRAGA TERENA NA LOKACIJI RUDNIK ŠTAVALj, OPŠTINA SJENICA\n25. maja 2022. godine okončana je pretraga terena na lokaciji rudnik Štavalj u opštini Sjenica, koja je naredbom Tužilaštva za ratne zločine započela 10. maja 2022. godine. Aktivnosti na pretrazi terena izvršene su na osnovu zahteva Prištinske delegacije i njihove sumnje da su na lokaciji rudnik Štavalj pokopani posmrtni ostaci lica koja se vode kao nestala u sukobu na prostoru AP KiM. Pretragom terena je utvrđeno da na navedenoj lokaciji, nakon aktivnosti koje su trajale 13 dana, nisu pronađeni posmrtni ostaci.\nU prisustvu predstavnika Tužilaštva za ratne zločine, predstavnika EULEKS-a, Međunarodne komisije za nestala lica i Prištinske delegacije, medijima su se obratili predsednik Komisije za nestala lica i šef Beogradske delegacije Veljko Odalović i predsedavajuća Radne grupe za nestala lica Martina Fava. Ona je izjavila da je saradnja dve delegacije ključni element uspešnog rada, jer je neophodno dati odgovore porodicama nestalih lica. Ovom prilikom Veljko Odalović je naglasio da je Beogradska delegacija odgovorno i savesno proverila svaku informaciju koja može ukazati na potencijalno mesto sahranjivanja žrtava, bez obzira na njen izvor i pouzdanost, čime je poslao jasnu poruku o opredeljenju nadležnih organa Republike Srbije u procesu pronalaska nestalih lica. Sa druge strane je istakao da Prištinska delegacija nije postupila ni po jednom zahtevu koji se odnosi na proveru lokacija na kojima bi mogli da se nalaze posmrtni ostaci lica srpske i nealbanske nacionalnosti, kako se i obavezala preko Radne grupe za nestala lica.\nZAPOČET PROCES PRETRAGE TERENA NA LOKALITETU RUDNIK ŠTAVALj, OPŠTINA SJENICA\nPo naredbi koju je donelo Tužilaštvo za ratne zločine Republike Srbije na osnovu informacija o potencijalnom mestu masovne grobnice koje je dostavila Prištinska delegacija Radne grupe za nestala lica, 10. maja 2022. godine opočeo je proces pretrage terena na lokalitetu rudnik Štavalj, na teritoriji Opštine Sjenica. Pretraga terena će trajati sve do utvrđivanja i razjašnjavanja činjenica koje su neophodne u preciziranju tačne lokacije moguće masovne grobnice.\nPored tužioca za ratne zločine i njegova dva zamenika, predsednika Komisije za nestala lica i njegovih saradnika, na lokalititu su bili prisutni i predstavnici Međunarodnog komiteta Crvenog krsta, Beogradske i Prištinske delegacije Radne grupe za nestala lica, Resursnog centra porodica nestalih Srba i Albanaca, kao i rudarsko – geološki veštak.\nPretraga terena je potrebna kako bi se precizno utvrdilo postoje li na navedenoj lokaciji posmrtni ostaci lica koja se vode kao nestala, čime se šalje jasna poruka njihovim porodicama opredeljenje nadležnih organa Republike Srbije za proveru svake informacije u cilju pronalaska njihovih majmilijih.\nIDENTIFIKOVANI POSMRTNI OSTACI JEDNOG PRIPADNIKA BIVŠE JNA\nDana 10. maja 2022. godine, na Institutu za sudsku medicinu Medicinskog fakulteta, u Beogradu, uz prisustvo člana porodice, obavljena je identifikacija posmrtnih ostataka jednog pripadnika bivše JNA, srpske nacionalnosti, stradalog tokom oružanih sukoba na prostoru bivše SFRJ.\nNakon zauzimanja kasarne „Božidar Adžija“ u Bjelovaru u septembru 1991. godine, od strane paravojnih formacija Hrvatske, grupa pripadnika bivše JNA, među kojima je bilo i ovo lice, je odvedena na „Kišovu farmu“ gde je mučena, streljana i pokopana na đubištu farme.\nPosmrtni ostaci stradalog lica preuzeti su od hrvatske strane, 1997. godine, kao NN lice i sahranjeni na groblju Lešće u Beogradu. Nakon ekshumacije posmrtnih ostataka NN lica sa ovog groblja, radi utvrđivanja identiteta od Međunarodne komisije za nestala lica (ICMP) dobijen je pozitivan DNK izveštaj.\nSahrana posmrtnih ostataka stradalog lica biće obavljena u skladu sa izraženom željom porodice.\nOvim je nastavljen proces identifikacija žrtava srpske nacionalnosti stradalih u oružanim sukobima na prostoru bivše SFRJ, što je od posebnog značaja za porodice nestalih lica, koje godinama pokušavaju da pronađu i dostojno sahrane posmrtne ostatke svojih najbližih.\n15. april 2022. godine\nODRŽANA TRIBINA „NE ZABORAVLjAMO, NE OPRAŠTAMO“\nPovodom obeležavanja dvadesetčetvorogodišnjice prvog organizovanog masovnog kidnapovanja i ubistava Srba na Kosovu i Metohiji Udruženje porodica kosmetskih stradalnika organizovalo je 15. aprila 2022. godine tribinu „Ne zaboravljamo, ne opraštamo“ u Pres centru UNS-a.\nSećanje na sedam seljana koji su tragično stradali tokom aprila 1998. godine u Gornjem Ratištu i Dašinovcu kod Dečana neposredni je povod održavanja tribine.\nUčešće na tribini su, pored organizatora, uzeli i predsednik Komisije za nestala lica Veljko Odalović, zamenici tužioca Mioljub Vitorović i Vasilije Seratlić, kao i generalni sekretar Crvenog krsta Srbije Ljubomir Miladinović.\nGovoreći o nevino stradalim kosmetskim Srbima i nelbancima, Veljko Odalović je istakao da je velika odgovornost međunarodne zajednice što je dozvolila da se dese zločini. Takođe, iskoristio je priliku i pozvao sve nadležne institucije da pomognu u inteziviranju procesa rešavanja sudbine nestalih lica koji je trenutno u zastoju.\n13. april 2022. godine\nODRŽANI SASTANCI TIMA ZA ANALIZU, PODGRUPE ZA FORENZIČKA PITANjA I TEMATSKI SASTANAK O PROCENI LOKACIJE\nDana 13. aprila 2022. godine održani su sastanci Tima za analizu, Podgrupe za forenzička pitanja, kao i tematski sastanak u vezi sa procenom lokacije, istraživanjem i ekshumacijom posmrtnih ostataka na lokaciji Kiževak u opštini Raška. Tematski sastanak je održan kako bi se razgovaralo o preduzimanim koracima tokom navedenih aktivnosti, koje su podrazumevale logistiku, opremu, timove eksperata i njihovu odgovornost.\nTakođe, razmatrani su i predlozi svih učesnika, uključujući i međunarodne eksperte, sa ciljem unapređenja forenzičkog procesa.\nBeogradska i Prištinska delegacija su razmenile informacije o sprovedenim aktivnostima koje se tiču tabele preuzetih obaveza i svih dosad obrađenih lokacija, kao i onih za koje već duži vremenski period postoji sudski nalog za proveru, a po kome do danas nije postupano.\nBeogradska i Prištinska delegacija su iznele plan rada za 2022. godinu, kako za aktivnosti na proverama lokacija, tako i za mrtvačnicu u Prištini u kojoj se trenutno nalaze posmrtni ostaci 502 NN lica, koja dugo čekaju identifikaciju. Ponovo je izražena spremnost da se ovaj problem reši, a samim tim i identifikuje određen broj nestalih lica.\n9. april 2022. godine\nODRŽAN ČETVRTI SASTANAK OPERATIVNE GRUPE ZA BAZU PODATAKA AKTIVNIH SLUČAJEVA LICA NESTALIH USLED SUKOBA NA PODRUČJU BIVŠE JUGOSLAVIJE\nU periodu od 5 – 9. aprila 2022. godine održan je četvrti sastanak Operativne grupe za bazu podataka aktivnih slučajeva lica nestalih usled sukoba na području bivše Jugoslavije (OG za bazu podataka) u Podgorici. Organizator sastanka bila je Međunarodna komisija za nestala lica, a prisustvovali su mu predstavnici nadležnih domaćih institucija Republike Srbije, Crne Gore i tzv. Kosova.\nOG za bazu podataka sastala se po četvrti put kako bi nastavila rad na pripremi javnog objavljivanja „Baze aktivnih slučajeva lica nestalih u sukobima na prostoru bivše Jugoslavije“ (Baza podataka).\nTokom sastanka revidirani su podaci koji se tiču slučajeva nestanaka na Kosovu i Metohiji. Razmenom podataka i informacija iz raspoložive dokumentacije predstavnici domaćih institucija radili su na usklađivanju podataka koji se nalaze na regionalnoj bazi nestalih lica.\n31. mart 2022. godine\nIDENTIFIKOVANI POSMRTNI OSTACI JOŠ JEDNE ŽRTVE ORUŽANIH SUKOBA NA PROSTORU BIVŠE JUGOSLAVIJE\nDana 31. marta 2022. godine, na Institutu za sudsku medicinu Medicinskog fakulteta, u Beogradu, uz prisustvo članova porodice, obavljena je identifikacija posmrtnih ostataka jedne žrtve srpske nacionalnosti, stradale tokom oružanih sukoba na prostoru bivše Jugoslavije, smrtno stradale 1992. godine u Splitu, Republika Hrvatska.\nPosmrtni ostaci stradalog lica preuzeti su, 30. marta 2022. godine, od Instituta za nestale osobe BiH, na graničnom prelazu Kotroman - Vardište.\nPosmrtni ostaci ovog lica prvobitno su bili sahranjeni na groblju Lovrinac u Splitu a nakon razmene 1993. godine sa hrvatskom stranom predati su bosanskoj strani i sahranjeni na groblju Trebinje kao NN lice. Nakon ekshumacije na ovom groblju radi uzimanja referentnih uzoraka za DNK analizu posmrtni ostaci su smešteni u mrtvačnicu u Nevesinju.\nIdentitet posmrtnih ostataka stradalog lica utvrđen je metodom analize DNK i njegova sahrana biće obavljena u skladu sa izraženom željom porodice.\n30. mart 2022. godine\nNA GRANIČNOM PRELAZU SA BIH IZVRŠENO PREUZIMANjE POSMRTNIH OSTATAKA JEDNOG LICA\nDana 30. marta 2022. godine na graničnom prelazu Kotroman – Vardište, Komisija za nestala lica Vlade Republike Srbije je od Instituta za nestale osobe Bosne i Hercegovine preuzela posmrtne ostatke jednog lica, žrtve srpske nacionalnosti, stradale u oružanim sukobima na prostoru bivše SFRJ, u periodu 1991-1995. godine.\nPosmrtni ostaci ovog lica prvobitno su bili sahranjeni na groblju Lovrinac u Splitu a nakon razmene sa hrvatskom stranom predati su bosanskoj strani i sahranjeni na groblju Trebinje kao NN lice. Nakon ekshumacije na ovom groblju radi uzimanja referentnih uzoraka za DNK analizu posmrtni ostaci su smešteni u mrtvačnicu u Nevesinju.\nPreliminarni identitet ovog lica utvrđen je DNK metodom, a konačna identifikacija, u prisustvu članova porodice, će se obaviti na Institutu za sudsku medicinu Medicinskog fakulteta u Beogradu.\nKomisija za nestala lica će nakon obavljene konačne identifikacije u saradnji sa nadležnim organima organizovati prevoz preuzetih posmrtnih ostataka do mesta sahrane, u skladu sa iskazanom željom porodice.\n25. mart 2022. godine\nODRŽAN 16. RADNI SASTANAK GRADSKIH I OPŠTINSKIH POVERENIKA ZA IZBEGLICE I MIGRACIJEE\nPovodom tridesetogodišnjice Komesarijata za izbeglice i migracije Republike Srbije, kao i implementacije Regionalnog stambenog programa, u periodu od 22-24. marta 2022. godine na Kopaoniku je održan 16. radni sastanak sa gradskim i opštinskim poverenicima za izbeglice i migracije. Pored predstavnika resornih ministarstava, međunarodnih organizacija, donatora i gostiju iz regiona, pozivu su se odazvali i predstavnici Komisije za nestala lica. Predsednik Komisije Veljko Odalović se prisutnima obratio na zvaničnom otvaranju radnog sastanka.\nTokom trodnevnog sastanka razmatrana su pitanja u vezi sa sprovođenjem i završetkom Regionalnog stambenog projekta u Republici Srbiji i partnerskim zemljama, aktivnostima i merama za efikasno zatvaranje potprojekata u svim partnerskim zemljama, merama za postizanje održivosti, migracionim profilima, kao i aktuelnom situacijom sa migrantima i tražiocima azila, njihovim smeštajem i zbrinjavanjem u centrima kojima upravlja Komesarijat za izbeglice i migracije Republike Srbije.\n22. mart 2022. godine\nNA SASTANKU OG ZA BAZU PODATAKA USAGLAŠENI PODACI ZA 191 NESTALO LICE\nNa dvodnevnom sastanku Operativne grupe za bazu podataka aktivnih slučajeva lica nestalih u sukobima na području bivše Jugoslavije (OG za bazu podataka), održanom 22. i 23. marta 2022. godine, u Draču, u organizaciji Međunarodne komisije za nestala lica (MKNL), predstavnici domaćih institucija Republike Srbije, Bosne i Hercegovine, Hrvatske, Crne Gore i tzv. Kosova radili su na usklađivanju podataka u regionalnoj bazi podataka nestalih lica.\nTreći sastanak OG za bazu podataka održan je sa ciljem dalje pripreme „Baze podataka aktivnih slučajeva lica nestalih u sukobima na području bivše Jugoslavije“ (Baza podataka) za njeno javno objavljivanje. Rad je organizovan u dve grupe, prva grupa se bavila slučajevima nestalih lica sa različitim podacima koji se nalaze u nadležnosti tri domaće institucije u vezi sa oružanim sukobima na prostoru bivše Jugoslavije dok se druga grupa bavila slučajevima nestalih na Kosovu i Metohiji.\nRazmenjujući podatke i informacije iz raspoložive dokumentacije predstavnici domaćih institucija izvršili su 423 izmene u regionalnoj listi koje se odnose na 191 pojedinačni slučaj nestalih lica. OG za bazu podataka je formirana 2018. godine od strane Grupe za nestala lica (GNL) radi sprovođenja aktivnosti predviđenih Okvirnim planom za rešavanje pitanja nestalih lica iz sukoba na području bivše Jugoslavije, koji je potpisan 6. novembra 2018. godine, u Hagu.\nTreći sastanak OG za bazu podataka i dalja implementacija Okvirnog plana se sprovodi uz podršku vlada Ujedinjenog Kraljevstva i Savezne Republike Nemačke.\n15. mart 2022. godine\nPREMIJERA FILMA „DEVEDESET OSMA“\nU Jugoslovenskoj kinoteci je 15. marta 2022. godine održana premijera dokumentarno -igranog filma „Devedeset osma“. Pored učesnika u izradi filma, svedoka i članova porodica žrtava, premijernom prikazivanju prisustvovali su i predstavnici Komisije za nestala lica.\n„Devedeset osma“ je prvi film koji je snimljen u okviru serijala „Dosije Kosovo“ u saradnji Ministarstva unutrašnjih poslova i Radio-televizije Srbije. Film oživljava priče o stradanju srpskog naroda na Kosovu i Metohiji u periodu od aprila do septembra 1998. godine i tragedije u mestima Orahovac, Retimlje i Opteruša.\nPrema rečima komandanta 35. odreda Posebnih jedinica policije Branka Prljevića snimanje ovog filma predstavlja čin istine i prikazuje način na koji su pripadnici srpske vojske i policije branili otadžbinu.\nAutorka filma Slađana Zarić navela je da su tokom 1998. godine otmice bile svakodnevica i da su pripadnici tzv. OVK Srbe otimali na kućnom pragu, iz automobila, sa radnih mesta. „Devedeset osma“ obrađuje priče o kojima nije bilo prilike da se govori dovoljno i na pravi način, kao i svedočenja direktnih aktera tragičnih događaja. Kako je rekla Slađana Zarić, ovaj film je pokušao da nakon 23 godine odgovori na pitanje zašto te priče sve do sada nisu ispričane.\nU SARAJEVU FORMIRNA REGIONALNA MREŽA UDRUŽENjA PORODICA NESTALIH LICA\nNa današnjem događaju u Sarajevu je formirana Regionalna mreža udruženja porodica nestalih lica sa područja bivše Jugoslavije kojom prilikom je potpisan Memorandum o razumevanju (MoR) u organizaciji Međunarodne komisije za nestala lica.\nOvim MoR se utvrđuju uslovi i razumevanje između partnera uključenih u rad na zajedničkim regionalnim projektima koji se odnose na doprinos rešavanju pitanja lica nestalih u sukobima na području bivše Jugoslavije.\nCeremoniji potpisivanja MoR pored udruženja porodica nestalih lica sa područja bivše Jugoslavije prisustvovali su i iskazali svoju podršku predstavnici domaćih institucija nadležnih za traženje nestalih lica iz regiona, diplomatskog kora i MKNL uz finansijsku podršku Vlade Ujedinjenog Kraljevstva kroz projekat „Obezbeđivanje efikasnih, održivih, multilateralnih i na vladavini zakona zasnovanih mehanizama za traženje nestalih lica u oružanim sukobima u bivšoj Jugoslaviji“.\nPotpisivanjem Mor se ponovo uspostavlja Regionalna koordinacija u vidu mreže udruženja porodica nestalih lica u oružanim sukobima u bivšoj Jugoslaviji, čime će se obezbediti da sva udruženja nestalih lica koji su potpisnici MoR imaju ista prava i obaveze u okviru mreže i potvrđuje se njihova opredeljenost za zajedničko delovanje po pitanju rešavanja problematike nestalih lica.\n25. februar 2022. godine\nPROMOCIJA KNjIGA „PEJZAŽI DUŠE“ I „VUČJE SRCE“\nPredstavnici Komisije za nestala lica odazvali su se pozivu da 25. februara prisustvuju promociji knjiga „Pejzaži duše“ i „Vučje srce“ italijanskog novinara i publiciste Marije Line Veke koju je organizovala Fondacija „Braća Karić“.\nPrisutnima se u ime Fondacije „Braća Karić“ prvo obratila Danijela Karić Mileusnić, a nakon nje o autorki i knjigama govorili su i predsednik Udruženja pisaca „Poeta“ Veselin Dželetović, kao i politikolog i rektor Alfa BK univerziteta prof. dr Vladimir Džamić.\nObe knjige rezultat su dvadesetogodišnjeg istraživačkog rada koji je bio usmeren na otkrivanje istine o životu, stradanju i opstanku srpskog naroda na Kosovu i Metohiji. Nepokolebljiva u istini koju brani Marija Lina Veka se u svojim delima bavila zločinima koji su zaokruženi ćutanjem. Potvrdu za svoje angažovanje dobila je kroz nagradu „Braća Karić“ za izuzetna dostignuća u novinarstvu. „Vučje srce“ i „Pejzaži duše“ objavljene su na srpskom i italijanskom jeziku.\n22. februar 2022. godine\nU organizaciji Udruženja porodica poginulih i nestalih lica „Suza“, u utorak, 22. februara 2022. godine održana je radionica sa porodicama nestalih lica po projektu pod nazivom „Podrška porodicama nestalih - memorijalizacija“ Međunarodnog komiteta Crvenog krsta.\nProjekat ima za cilj da kroz druženje, informativni i psihološki rad pruži pomoć porodicama nestalih lica koja se godinama suočavaju sa neizvesnošću pronalaska svojih najmilijih. Pored ovog cilja psiho-socijalne podrške porodicama nestalih predviđeno je da projekat podstakne podizanje svesti šire javnosti o problematici nestalih lica i procesu traženja koji predugo traje.\nUčešće na radionici uzeli su pored predstavnika Udruženja porodica poginulih i nestalih lica „Suza“ i porodica nestalih, predstavnici Komisije za nestala lica i Međunarodnog komiteta Crvenog krsta koji su sa porodicama nestalih podelili korisne informacije o samom procesu traženja nestalih lica.\nODRŽANA 12. SEDNICA ODBORA ZA KOSOVO I METOHIJU\nU Domu Narodne Skupštine održana je 12. sednica Odbora za Kosovo i Metohiju. Na sednici kojom je predsedavao mr Milovan Drecun razmatran je Izveštaj o radu Radne grupe za prikupljanje činjenica i dokaza u rasvetljavanju zločina nad pripadnicima srpskog naroda i ostalih nacionalnih zajednica na Kosovu i Metohiji.\nPredstavljajući izveštaj Drecun je naveo da je Radna grupa uspela da prikupi, objedini i sistematizuje u jedinstvenu bazu informacije, činjenice i dokaze kojima raspolažu nadležni državni organi i službe bezbednosti. Radi se o preko 7000 dokumenata koji se odnose na 3540 događaja u sedam operativnih zona. Jedinstvena baza podataka će pomoći u rasvetljavanju počinjenih zločina i procesuiranju odgovornih za terorističke akte OVK na prostoru AP KiM.\nIstakao je da je od posebne važnosti bila saradnja sa predstavnicima Tužilaštva za ratne zločine, Ministarstva unutrašnjih poslova tj. Službe za otkrivanje ratnih zločina, Komisije za nestala lica, Kancelarije za Kosovo i Metohiju, kao i stručna pomoć Bezbednosno-informativne agencije, Vojnobezbednosne agencije i Vojnoobaveštajne agencije.\nKomisija za nestala lica je kao svoj doprinos jedinstvenoj bazi priključila svoju bazu podataka koja obuhvata: spisak kidnapovanih i nestalih lica na Kosovu i Metohiji, spisak identifikovanih i predatih nestalih lica, ante-mortem i post-mortem podatke, kao i deo dokumentacije Haškog tribunala o proveri potencijalnih pojedinačnih i masovnih grobnica i izvršenih ekshumacija sa pratećom dokumentacijom gratis timova eksperata sudske medicine država koje su bile teritorijalno raspoređene na Kosovu i Metohiji. Deo navedene dokumentacije, predsednik Komisije g.Odalović prisutnima je predstavio kroz prezentaciju.\nSednica je okončana zaključkom da je potrebno formirati posebno telo u vidu dokumentacionog centra, koje bi nastavilo da prikuplja informacije, dokaze i činjenice o počinjenim zločinima terorističke OVK.\nODRŽAN ČETVRTI SASTANAK OPERATIVNE GRUPE ZA REŠAVANjE NEIDENTIFIKOVANIH (NN) SLUČAJEVA\nDana 27. januara 2022. godine, u Prištini, održan je četvrti sastanak Operativne grupe za rešavanje neidentifikovanih slučajeva (NNOG), u organizaciji Međunarodne komisije za nestala lica (MKNL).\nSastanku su prisustvovali predstavnici Komisije za nestala lica Vlade Republike Srbije, Instituta za nestala lica Bosne i Hercegovine, Uprave za zatočene i nestale Ministarstva hrvatskih branitelja, Komisije za nestala lica tzv. Kosova i Komisije za nestala lica Vlade Crne Gore (domaće institucije).\nNa sastanku je izvršen pregled zaključaka s prethodnog sastanka NNOG i razmenjene su informacije o aktivnostima sprovedenim u vezi sa slučajevima od zajedničkog interesa. Nastavljen je rad na lokacijama gradsko groblje Lešće u Beogradu, masovna grobnica u Okučanima, selo Lubanić i drugih pojedinačnih slučajeva. Predstavnici domaćih institucija su izvestili kako su nakon održavanja prethodnog sastanka u oktobru 2020. godine nastavili sa sprovođenjem aktivnosti prikupljanja referentnih uzoraka srodnika nestalih lica u cilju identifikacije posmrtnih ostataka koji se nalaze u mrtvačnicama širom regiona. U daljem toku sastanka predlagani su dodatni slučajevi i lokacije od zajedničkog interesa i razmatrane su dodatne teme za diskusiju radi postizanja konkretnih rezultata i unapređenja rada NNOG.\nNakon toga učesnici sastanka posetili su mrtvačnicu na Institutu za sudsku medicinu u Prištini kako bi se upoznali sa svim aktivnostima koje se sprovode na realizaciji projekta revizije svih posmrtnih ostataka koji se nalaze u ovoj mrtvačnici.\nZaključeno je da je potrebno nastaviti dalje prikupljanje referentnih uzoraka od srodnika nestalih lica koji do sada nisu ustupili svoje referentne uzorke, te će se i budući rad NNOG bazirati na pronalasku istih. Članovi su se obavezali da će nastaviti sa razmenom informacija i dokumentacije koji mogu dovesti do rešavanja što većeg broja NN slučajeva koji su bili predmet rada NNOG ali i u vezi sa novim slučajevima i lokacijama od zajedničkog interesa koji su na ovom sastanku predloženi.\nODRŽANA REGIONALNA OBUKA ZA UPOTREBU GEO-RADARA\n15. i 16. decembra 2021. godine u prostorijama Programa Ujedinjenih nacija za razvoj (UNDP) za potrebe Komisije za nestala lica, kao i Instituta za nestale osobe Bosne i Hercegovine održana je regionalna za obuka 4 geo-radara u cilju rešavanja sudbine nestalih lica u sukobu na prostoru bivše Jugoslavije i konflikta na AP Kosovu i Metohiji.\nKomisija za nestala lica je u avgustu 2020. godine dobila donaciju Vlade Ujedinjenog Kraljevstva u vidu opreme za terensko istraživanje i pronalaženje posmrtnih ostataka nestalih lica.\nDonirana tehnička oprema (geo-radar sa dronom) koristi se za detektovanje promena u tlu do 10 metara dubine. Ova oprema će omogućiti Komisiji za nestala lica da u budućnosti brže pretražuje teren, kao i teško pristupačne lokacije za koje se pretpostavlja da mogu biti mesta ukopa posmrtnih ostaka lica koja se vode kao nestala.\n10. decembar 2021. godine\nOKRUGLI STO „PRAVO PORODICA NA ISTINU I PRAVDU“\nPovodom Međunarodnog dana ljudskih prava 10. decembra 2021. godine Udruženje porodica kidnapovanih i nestalih lica sa Kosova i Metohije, uz podršku UNDP, organizovalo je okrugli sto na temu „Pravo porodica na istinu i pravdu“ u hotelu „Mažestik“ u Beogradu.\nOkruglom stolu su, pored Veljka Odalovića, predsednika Komisije za nestala lica, prisustvovali i uzeli učešće: Verica Tomanović, predsednica Udruženja porodica kidanopovanih i nestalih lica sa KiM, doc. dr Duško Čelić, predsednik Koordinacije srpskih udruženja porodica nestalih, zarobljenih i ubijenih lica sa prostora bivše Jugoslavije, prof. dr Suzana Matejić, član Beogradske delagacije Radne grupe za nestala lica u vezi sa događajima na teritoriji Kosova i Metohije, Snežana Stanojković, tužilac za ratne zločine Republike Srbije, kao i predstavnici UNDP, Međunarodne komisije za nestala lica, Međunarodnog komiteta Crvenog krsta, Crvenog krsta Srbije, Komiteta UN, Ministarstva za rad, zapošljavanje, boračka i socijalna pitanja i Kancelarije za Kosovo i Metohiju.\nPrisutnima se obratio Veljko Odalović koji je napomenuo da, i pored preuzete obaveze da se prema svim žrtvama postupa jednako i sa istim ciljem, srpske žrtve imaju loš tretman u čitavom regionu. Kako je ovom prilikom naveo Odalović, neophodna je saradnja svih nadležnih institucija koje su angažovane u rešavanju sudbine nestalih lica kako bi se ovaj proces ubrzao. Takođe, poručio je da bi srpske i albanske porodice trebalo da se obrate specijalnom izaslaniku EU za dijalog Miroslavu Lajčaku radi dodatne podrške u procesu potrage, jer je to način kojim bi mogli da se izvrše pozitivni pritisci i ostvari napredak.\nIspred Kancelarije za Kosovo i Metohiju govorio je Igor Popović i naglasio da se prava Srba sa Kosova i Metohije krše sistematski, organizovano i namerno, budući da već 23 godine nemaju nikakve informacije o svojim najbližima. Po rečima Popovića pitanje nestalih lica je humanitarno i ne ostavlja prostor za politički manipulaciju.\nDr Duško Čelić je iskoristio ovu priliku i apelovao da se zakonom uredi pitanje nestalih lica i njihovih porodica, jer njih pravo, trenutno, ne prepoznaje.\nU ime članova udruženja Verica Tomanović je istakla potrebu da sve porodice žrtava, bez obzira na njihovu nacionalnost, budu uključene u rešavanje ovog višedecenijskog zajedničkog problema.\nOkrugli sto je okončan porukom da pitanje nestalih lica mora biti depolitizovano kako bi žrtve, kao i njihove porodice, ostvarile pravo na istinu i pravdu.\n7. decembar 2021. godine\nU SARAJEVU ODRŽANA ŠESTA SEDNICA GRUPE ZA NESTALA LICA\nŠesta sednica Grupe za nestala lica (GNL), održana je 6. i 7. decembra 2021. godine, u Sarajevu, u organizaciji Instituta za nestale osobe BiH i Međunarodne komisije za nestala lica (MKNL). Na sastanku GNL pored predstavnika domaće institucije za traženje nestalih lica Bosne i Hercegovine prisustvovali su i predstavnici Republike Srbije, Crne Gore i tzv. Kosova, dok su predstavnici Republike Hrvatske uzeli učešće putem on lajn platforme. Sednici su prisustvovali i predstavnici Ministarstva spoljnih poslova i razvoja Ujedinjenog Kraljevstva.\nOvo je prva sednica GNL koja se održava u novom formatu kojom kopredsedavaju MKNL i neka domaća institucija, potpisnica Okvirnog plana. Sednica je posvećena detaljnom razmatranju mogućnosti i resursa za dalje jačanje sprovođenja Okvirnog plana u drugoj fazi mehanizma multilateralne saradnje.\nSednica je organizovana u cilju zvaničnog usvajanja izmena Okvirnog plana koje su usaglašene na petoj redovnoj sednici u Podgorici. Takođe, tom prilikom se razmatralo o tehničkim izmenama Radnih pravila i procedura GNL-a, koje su tom prilikom i usvojene.\nPredstavnici domaćih institucija za traženje nestalih lica su razmatrali sprovođenje dogovorenih mera koje će pojačati saradnju između učesnika u GNL u procesu traženja nestalih lica, kako bi se rešilo što više preostalih slučajeva. To uključuje aktivnosti za rešavanje neidentifikovanih posmrtnih ostataka u mrtvačnicama širom regiona, procedure za razmenu podataka o nestalim licima i mogućim lokacijama grobnica, zajedničko učešće u aktivnostima na terenu od zajedničkog interesa i stvaranje boljeg zakonodavstva za zaštitu prava svih porodica bez obzira na etničku, versku i nacionalnu pripadnost.\nŠesta sednica GNL i dalja implementacija Okvirnog plana se sprovodi uz podršku vlada Ujedinjenog Kraljevstva i Savezne Republike Nemačke.\n6. decembar 2021. godine\nNA VMA U BEOGRADU OBAVLjENA IDENTIFIKACIJA POSMRTNIH OSTATAKA JEDNE ŽRTVE STRADALE U TOKU ORUŽANIH SUKOBA NA PROSTORU BIVŠE JUGOSLAVIJE\nDana 6. decembra 2021. godine, u Zavodu za sudsku medicinu na VMA, u Beogradu, uz prisustvo članova porodice, obavljena je identifikacija posmrtnih ostataka jedne žrtve srpske nacionalnosti, stradale tokom oružanih sukoba na prostoru bivše Jugoslavije, smrtno stradale 1993. godine u Bosni i Hercegovini.\nPosmrtne ostatke stradalog lica Komisija za nestala lica Vlade Republike Srbije preuzela je od Instituta za nestale osobe BiH, 3. decembra 2021. godine, na graničnom prelazu Sremska Rača – Rača. Radi se o licu koje je ekshumirano 2003. godine na gradskom groblju u Bratuncu.\nU službenoj evidenciji Komisije na prostoru Bosne i Hercegovine još uvek se vodi kao nestalo 218 lica.\n3. decembar 2021. godine\nNA GRANIČNOM PRELAZU SREMSKA RAČA IZVRŠENO PREUZIMANjE POSMRTNIH OSTATAKA JEDNOG LICA\nDana 3. decembra 2021. godine na graničnom prelazu Sremska Rača, Komisija za nestala lica Vlade Republike Srbije je od Instituta za nestale osobe Bosne i Hercegovine preuzela posmrtne ostatke jednog lica, srpske nacionalnosti, stradalog u oružanim sukobima na prostoru bivše SFRJ, u periodu 1991-1995. godine.\nPosmrtni ostaci ovog lica ekshumirani su na groblju u Bratuncu, čiji je preliminarni identitet utvrđen DNK metodom, a konačna identifikacija, u prisustvu članova porodice, će se obaviti na Institutu za patologiju i sudsku medicinu VMA u Beogradu.\nODRŽANI SASTANCI ANALITIČKOG TIMA I RADNE PODGRUPE ZA FORENZIČKA PITANjA\nDana 2. novembra 2021. godine u Beogradu su održani redovni sastanci Analitičkog tima, kao i Radne podgrupe za forenzička pitanja. Sastanku su prisustvovali predstavnici Beogradske i Prištinske delegacije, Međunarodnog komiteta Crvenog krsta i EULEKS.\nU skadu sa usaglašenim zaključcima sa prethodnog susreta, glavna tema sastanka Analitičkog tima bilo je 10 opredeljenih lokacija. Članovi tima su izvršili analizu prikupljenih informacija i postojeće dokumentacije i s tim u vezi postigli dogovor da se u narednom periodu obiđu najmanje tri lokacije i odrede koordinate potencijalnih pojedinačnih i masovnih grobnica. Takođe, jedan od planova je i da se obavi neophodna priprema za proceduru dobijanja sudskog naloga.\nSastanak Radne podgrupe za forenzička pitanja protekao je u znaku teme međunarodnih arhiva. Članovi podgrupe su se usaglasili da je u cilju rešavanja pitanja neidentifikovanih posmrtnih ostataka koji se nalaze u prištinskoj mrtvačnici neophodno korišćenje sve raspoložive dokumentacije iz međunarodnih arhiva. Raspravljano je i o koracima koje je potrebno preduzeti kako bi se omogućio pristup arhivama. Članovi su iznosili stavove i predloge za rešavanje ovog kompleksnog i osetljivog pitanja, a namera je da se u narednom periodu svi razmotre kako bi se donela konačna strategija kojom bi ovaj problem bio rešen. Takođe, sve strane uključene u rad Radne podgrupe za forenzička pitanja usaglasile su se da je neophodno prikupiti i podeliti svu raspoloživu dokumentaciju koja se tiče ranijih ekshumacija, obdukcija i aktivnosti sprovođenih od strane različitih međunarodnih organizacija.\n16. oktobar 2021. godine\nOKRUGLI STO „OTVORITE ARHIVE, RAZMENITE INFORMACIJE, PRONAĐITE NAŠE NESTALE“\nDana 15. i 16. oktobra 2021. godine u Vrnjačkoj banji predstavnici srpskih i albanskih porodica nestalih lica su uz podršku Međunarodne komisije za nestala lica i Programa UN za razvoj održali okrugli sto „Otvorite arhive, razmenite informacije, pronađite naše nestale“.\nPored predstavnika udruženja, u okruglom stolu učešće su uzeli i predsednik Komisije za nestala lica Veljko Odalović, šef odeljenja za Zapadni Balkan Međunarodne komisije za nestala lica Metju Holidej, regionalna koordinatorka za pitanja nestalih lica Međunarodnog komiteta Crvenog krsta Martina Fava, rukovodilac projekta podrške traganju za nestalim licima i tranzicionoj pravdi Programa UN za razvoj Ivan Jovanović, kao i predstavnici Ambasade Velike Britanije.\nZahtev članova porodica nestalih lica, zbog kojih je ovaj skup i organizovan jeste da se ubrza proces pronalaženja nestalih i time okonča njihova i dalje nepoznata sudbina.\nSa okruglog stola proistekli su sledeći zaključci i preporuke koje će biti prosleđene zvaničnicima i nadležnim institucijam kako u Beogradu, tako i u Prištini:\nZahtevamo od predstavnika nadležnih domaćih institucija da značajno pojačaju političku volju i napore u razrešavanju sudbina nestalih, uključujući i međusobnu saradnju kroz mehanizam Radne grupe za nestala lica Beograd – Priština kao i kroz mehanizam regionalne Grupe za nestala lica u okviru Berlinskog procesa.\nZahtevamo da domaće institucije otvore sve sopstvene arhive u skladu sa Zajedničkom deklaracijom o nestalim osobama sa Londonskog samita o Zapadnom Balkanu iz 2018. i drugim potpisanim dokumentima.\nTražimo da nadležne institucije ojačaju svoje stručne i tehničke kapacitete, kao i da za to imaju neophodna budžetska sredstva na raspolaganju.\nPorodice zajednički pozivaju regionalnu Grupu za nestala lica, a posebno nadležne domaće institucije, da se sporazumeju o objavljivanju Regionalne baze podataka nestalih lica.\nPorodice zajednički naglašavaju da rešavanje pitanja nestalih ne sme biti politizovano, da proces saznavanja istine predugo traje i da svi oni imaju pravo da znaju i podjednako pravo na brže rešavanje sudbina svih nestalih. Institucije koje se pitanjima nestalih bave, imaju podjednaku obavezu da učine sve što je u njihovim nadležnostima da ova prava porodica ispune.\nS obzirom na to da je pitanje nestalih deo briselskog dijaloga, porodice nestalih moraju biti uključene, ili makar redovno informisane o dogovorima koji se tokom briselskog dijaloga postignu i merama koje će biti preduzete u cilju razrešavanja sudbine nestalih.\nPorodice traže od domaćih institucija da pronađu mehanizme koji bi omogućili saradnju između nadležnih tužilaštava. Takođe pozivaju nadležna tužilaštva da redovno informišu članove porodica nestalih o svom radu koji se tiče traganja za nestalima, kao i da učestvuju u budućim zajedničkim sastancima i skupovima porodica nestalih.\nPozivamo države koje su imale svoje kontigente u sastavu KFOR-a i ostalim međunarodim misijama, kao i međunarodne organizacije koje su bile prisutne na terenu, da bez odlaganja odgovore na zahteve domaćih institucija i MKCK za dokumentacijom iz svojih arhiva koja bi mogla da pomogne utvrđivanju sudbina nestalih.\nPrisutni članovi porodica nestalih izražavaju spremnost da, u koordinaciji sa nadležnim domaćim i međunarodnim institucijama, u slučajevima kada za tim postoji potreba, komuniciraju sa članovima porodica iz svojih sredina koje nisu do sada dale svoje uzorke krvi za DNK metodu kao i one koji su identifikovale svoje članove porodica klasičnom metodom, da daju uzorke krvi.\nČlanovi porodica nestalih su i ovom prilikom naglasili da im je istovetna i zajednička bol i patnja kroz koje već treću deceniju prolaze u traganju za svojim najrođenijima. Naglasili su neophodnost i prednosti zajedničkog delovanja i zajedničkih poruka srpskih i albanskih porodica nestalih, posebno prema zvaničnicima i institucijama.\nUčesnici su potvrdili svoju inicijativu o izgradnji spomenika u Beogradu svim nestalim licima.\nIstaknuta je potreba o daljem održavanju ovakvih zajedničkih skupova i za daljom podrškom Međunarodne komisije za nestala lica, UNDP, MKCK, i drugih partnera.\n30. septembar 2021. godine\nPREDAJA POSMRTNIH OSTATAKA LICA ALBANSKE NACIONALNOSTI\n30. septembra 2021. godine na administrativnom prelazu Merdare izvršena je predaja identifikovanih posmrtnih ostataka 7 lica albanske nacionalnosti ekshumiranih na lokaciji Kiževak, kao i reasocijacija posmrtnih ostataka za dva lica albanske nacionalnosti sa iste lokacije.\nPosmrtni ostaci lica stradalih tokom sukoba na Kosovu i Metohiji predati su delegaciji Prištine od strane predstavnika Beogradske delegacije Radne grupe za nestala lica.\nPrištinska delegacija će nakon preuzimanja identifikovanih posmrtnih ostataka iste predati porodicama radi sahrane.\n28. septembar 2021. godine\nU PODGORICI ODRŽAN PETI SASTANAK GRUPE ZA NESTALA LICA\nPeti redovni sastanak Grupe za nestala lica (GNL), održan je 28.septembra 2021. godine, u Podgorici, u organizaciji Međunarodne komisije za nestala lica (MKNL). Na sastanku GNL prisustvovali su predstavnici nadležnih tela za traženje nestalih lica Republike Srbije, Crne Gore, Bosne i Hercegovine, Republike Hrvatske i tzv. Kosova. Sastanku su prisustvovali i predstavnici Ministarstva spoljnih poslova i razvoja Ujedinjenog Kraljevstva.\nSastanak je organizovan u cilju unapređenja regionalne saradnje u traženju nestalih lica u oružanim sukobima na prostoru bivše SFRJ i označio početak druge faze procesa multilateralne saradnje kroz sprovođenje Okvirnog plana. Drugom fazom je predviđeno da GNL ostane mehanizam saradnje i nakon što se završi direktna podrška donatorskih vlada i organizaciona podrška MKNL.\nPredstavnici domaćih institucija za traženje nestalih lica su se dogovorili o merama koje će pojačati saradnju između učesnika u GNL u procesu traženja nestalih lica, kako bi se rešilo što više preostalih slučajeva. To uključuje aktivnosti za rešavanje neidentifikovanih posmrtnih ostataka u mrtvačnicama širom regiona, procedure za razmenu podataka o nestalim licima i mogućim lokacijama grobnica, zajedničko učešće u aktivnostima na terenu od zajedničkog interesa i stvaranje boljeg zakonodavstva za zaštitu prava svih porodica bez obzira na etničku, versku i nacionalnu pripadnost.\nPeti sastanak GNL i dalja implementacija Okvirnog plana se sprovodi uz podršku vlada Ujedinjenog Kraljevstva i Savezne Republike Nemačke.\n24. septembar 2021. godine\nDana 24. septembra 2021. godine, na administrativnom prelazu Merdare, preuzeti su identifikovani posmrtni ostaci tri lica srpske nacionalnosti, koji su stradali tokom sukoba na Kosovu i Metohiji.\nPosmrtne ostatke stradalih lica su u ime porodica preuzeli predstavnici beogradske delegacije Radne grupe za nestala lica od prištinske delegacije.\nSahrana ovih lica će se obaviti u skladu sa iskazanom željom porodice.\nOvim je nastavljen proces identifikacije i rešavanja sudbine stradalih i nestalih lica srpske nacionalnosti na Kosovu i Metohiji, što je posebno značajno za članove njihovih porodica.\nU ZAGREBU OBAVLjENA IDENTIFIKACIJA POSMRTNIH OSTATAKA DVE ŽRTVE STRADALE U TOKU ORUŽANIH SUKOBA NA PROSTORU BIVŠE JUGOSLAVIJE\nU Zavodu za sudsku medicinu i kriminalistiku Medicinskog fakulteta, u Zagrebu, uz prisustvo članova porodica, obavljena je identifikacija posmrtnih ostataka dve žrtve srpske nacionalnosti, stradale tokom oružanih sukoba na prostoru bivše Jugoslavije, u akciji hrvatske vojske i policije „Oluja“ 1995. godine, na području Republike Hrvatske. Posmrtni ostaci ekshumirani su na groblju u Ličkoj Jasenici (1) i Kninu (1).\nPosmrtni ostaci 2 lica su identifikovani metodom analize DNK i njihova sahrana biće obavljena u skladu sa izraženim željama porodica.\nPrema podacima Komisije kroz ovaj proces, u periodu 2001. do 2019. godine, iz registrovanih, masovnih grobnica i pojedinačnih grobnih mesta ekshumirani su posmrtni ostaci preko 1400 žrtava srpske nacionalnosti stradalih u oružanim sukobima na teritoriji Republike Hrvatske a posmrtni ostaci preko 980 identifikovanih žrtava su predati porodicama radi sahrane.\nSLUŽEN PARASTOS SRPSKIM ŽRTVAMA STRADALIM 1993. GODINE U „MEDAČKOM DžEPU“\nU organizaciji Udruženja porodica nestalih i poginulih lica „Suza“ u Crkvi Sv. Marka, u Beogradu, služen je parastos stradalim srpskim žrtvama, povodom 28. godišnjice akcije hrvatske vojske „Medački džep“. Nakon toga, na spomenik srpskim žrtvama stradalim u ratovima od 1991-2000. godine na prostoru bivše Jugoslavije, u parku na Tašmajdanu, položeni su venac i cveće.\nParastosu su, pored porodica stradalih, prisustvovali predstavnici Komisije za nestala lica, Miodrag Linta, narodni poslanik, Milimir Vujadinović predsednik Odbora za dijasporu i Srbe u regionu Narodne skupštine Republike Srbije, Milojko Budimir, generalni sekretar Udruženja Srba iz Hrvatske, Savo Štrbac, direktor Dokumentaciono-informacionog centra “Veritas”, Dragan Pjevač ispred Koordinacije srpskih udruženja porodica nestalih, ubijenih i poginulih lica sa prostora bivše Jugoslavije, predstavnici izbegličkih udruženja, i pojedinci koji saosećaju sa srpskim žrtvama.\nU ovoj akciji smrtno je stradalo osamdesetosmoro lica srpske nacionalnosti kada je hrvatska vojska napala tri srpska sela Čitluk, Divoselo i Počitelj, kod Gospića, koja su bila pod zaštitom UNPROFOR. Prisutnima se u ime Udruženja porodica nestalih i poginulih lica „Suza“, obratila predsednica udruženja Dragana Đukić, istakavši da je prema podacima Veritasa od 88 žrtava bilo 17 žena, da je 26 lica bilo starije od 60 godina, dok se još uvek na listi nestalih lica vodi njih 11.\n30. avgust 2021. godine\nOBELEŽEN MEĐUNARODNI DAN NESTALIH LICA\nPovodom 30. avgusta, Međunarodnog dana nestalih lica održana je komemorativna konferencija u Skupštini grada Beograda. Tom prilikom su se, uz prisustvo medija, članovima porodica nestalih lica, predstavnicima državne vlasti i međunarodnih organizacija obratili predsednik Komisije za nestala lica Veljko Odalović, šef regionalne delegacije Međunarodnog komiteta Crvenog krsta Jelena Stijačić, sekretar Crvenog krsta Srbije Ljubomir Miladinović, državni sekretar Ministarstva za rad, zapošljavanje, boračka i socijalna pitanja Zoran Antić, kao i predsednik Koordinacije srpskih udruženja porodica nestalih Dušan Čelić.\nVeljko Odalović je u svom obraćanju naglasio da je pitanje nestalih lica danas najteža posledica oružanih sukoba na prostoru bivše SFRJ i da je najveći problem u razrešavanju sudbine nestalih lica činjenica da postoji ozbiljan zastoj u procesu zbog postupaka kako Zagreba, tako i Prištine. Poručio je da sve strane koje su uključene u postupak rešavanja problema nestalih lica moraju biti odgovorne za svaku žrtvu i počionioca zločina, bez obzira na njihovu nacionalnu ili versku pripadnost.\nJelena Stijačić je ispred Međunarodnog komiteta Crvenog krsta istakla da još uvek postoji 9 969 lica čija sudbina i dalje nije poznata; kao i da je u protekloj godini identifikovano 46, dok je tokom 2021. godine identifikovano 43 lica.\nPo završetku konferencije članovi porodica nestalih su se u povorci uputili ka Tašmajdanskom parku gde su na spomen-obeležje ostavili vence i crvene ruže u znak sećanja na stradale žrtve.\nPored skupa u Beogradu, Dan nestalih lica obeležen je i u Nišu, Kraljevu i Gračanici.\nODRŽAN PARASTOS SRPSKIM ŽRTVAMA STRADALIM U AKCIJI HRVATSKE VOJSKE I POLICIJE „OLUJA“\nU organizaciji Udruženja porodica nestalih i poginulih lica „ Suza“, 5. avgusta 2021. godine u Crkvi Svetog Marka u Beogradu, održan je parastos žrtvama stradalim u akciji hrvatske vojske i policije „Oluja“.\nParastosu su, pored porodica stradalih i nestalih lica prisustvovali predstavnici udruženja porodica nestalih, Komisije za nestala lica, Ministarstva za rad, zapošljavanje, boračka i socijalna pitanja, Komesarijata za izbelice i migracije, Miodrag Linta, narodni poslanik i predsednik Saveza Srba iz regiona, predstavnici izbegličkih udruženja i drugi pojedinci.\nNakon služenog parastosa položeni su venci i cveće na spomenik srpskim žrtvama stradalim u ratovima od 1991-2000. godine na prostoru bivše Jugoslavije, u parku na Tašmajdanu.\nPrisutnima se obratila Dragana Đukić, predsednica Udruženja porodica nestalih i poginulih lica „Suza“. U obraćanju je navela da je najteže porodicama nestalih lica koje čekaju da dostojno sahrane svoje srodnike, da „Oluja“ za njih još traje i da se proces traženja nestalih lica mora ubrzati, jer to je jedini put ka dobrosusedskim odnosima. Tom prilikom apelovala je na domaće institucije, međunarodne i nevladine organizacije da izvrše pritisak na Republiku Hrvatsku da ubrzaju proces ekshumacija i identifikacija lica stradalih u akciji „Oluja“, jer su porodice nemoćne da to učine.\nOd početka akcije hrvatske vojske i policije „Oluja“ navršilo se 26 godina, u kojoj je poginulo i nestalo preko 1.850 Srba, a proterano preko 220.000 stanovnika nekadašnje Republike Srpske Krajine.\n02. avgust 2021. godine\nTrodnevnu radionicu vodila je psihološkinja Rubina Tahmazian, a učešće su, pored predstavnika udruženja porodica nestalih, uzeli i predstavnici Komisije za nestala lica, Međunarodnog komiteta Crvenog krsta, kao i Crvenog krsta Srbije. Programom su bila predviđena predavanja, interaktivne radionice i rad u grupama.\nPrvog dana, u okviru svog učešća ispred Komisije, Maja Vasović u svojstvu člana Radne grupe za izradu Nacrta zakona o nestalim licima izložila je prisutnima tok izrade Nacrta zakona o nestalim licima, koja pitanja su predviđena da se regulišu ovim zakonom i koji su planovi za njegovu implementaciju. Takođe, govorila je i o radu sa porodicama nestalih lica tokom procesa identifikacije i praćenju njihovih potreba nakon preuzimanja identifikovanih posmrtnih ostataka.\nOvo je pilot projekat MKCK čije sprovođenje je planirano do kraja 2021. godine. Po istom programu aktivnosti će se realizovati do kraja 2023. godine nakon čega je predviđeno da ove aktivnosti preuzme Crveni krst Srbije.\nCilj ove radionice bio je psihoedukacija i pružanje pomoći porodicama koje se zbog nestanka i gubitka svojih najmilijih kontinuirano, neki od njih gotovo 30 godina, bore sa tugom, besom, neizvesnošću i patnjom.\nODRŽANA DESETA SEDNICE KOMISIJE ZA NESTALA LICA\nDana 22. jula 2021. godine u „Klubu poslanika“ u Beogradu održana je deseta sednica Komisije za nestala lica kojom je predsedavao predsednik Komisije Veljko Odalović.\nPored članova Komisije i predstavnika stručne službe Komisije sednici su prisustvovali i predstavnici udruženja porodica nestalih lica sa prostora bivše SFRJ i AP KiM, kao i međunarodnih organizacija koje su uključene u proces.\nOvom prilikom predsednik Odalović je obavestio prisutne o imenovanju novih članova Komisije, predstavio Izveštaj o radu Komisije u periodu od 1. januara do 31. decembra 2020. godine sa planom rada za 2021. godinu, kao i sprovedene aktivnosti tokom 2021. godine. U proteklom periodu na teritoriji R. Srbije sprovedene su dve ekshumacije posmrtnih ostataka NN lica i to u Šidu gde su pronađeni posmrtni ostaci 3 NN lica koja se mogu dovesti u vezu sa licima stradalim u koloni izbeglica iz R. Hrvatske tokom akcije hrvatske vojske i policije „Oluja“, a na lokaciji Kiževak kod Raške ekshumirano je najmanje 9 posmrtnih ostataka lica sa prostora AP KiM. U daljem izlaganju je naveo da je u 2021. godini ukupno identifikovano 9 lica, održani brojni sastanci na temu rešavanja problema nestalih lica i formirana Radna grupa za izradu Nacrta zakona o nestalim licima, koja je do sada održala 4 sastanka. Predsedavajući je naglasio da u aktivnostima koje sprovode udruženja porodica nestalih lica Komisija svojim učešćem daje podršku njihovom radu. Tema nestalih lica bila je i predmet sednica skupštinskih odbora.\nDeo sastanka bio je posvećen unapređenju regionalne saradnje sa drugim učesnicima uključenih u proces traženja, ekshumacija, identifikacija posmrtnih ostataka radi rešavanja slučajeva nestalih lica sa liste traženja R. Srbije.\nČlan Komisije i predstavnik Ministarstva za rad, zapošljavanje, boračka i socijalna pitanja Zoran Antić takođe je uzeo učešće u sednici i obavestio učesnike o toku izrade Nacrta zakona o nestalim licima. On je ovom prilikom izrazio uverenje da bi Zakon o nestalim licima trebalo da bude donesen do kraja tekuće godine. Deseta sednica Komisije za nestala lica bila je otvorena i za predstavnike udruženja porodica nestalih lica koji su ovom prilikom imali mogućnost da članovima Komisije iznesu svoje stavove, predloge i pitanja koja se tiču unapređenja procesa rešavanja pitanja nestalih lica.\n9. jul 2021. godine\nZAKON O NESTALIM LICIMA TEMA OKRUGLOG STOLA U BEOGRADU\nOkrugli sto na temu donošenja Zakona o nestalim licima u organizaciji Udruženja roditelja i porodica uhapšenih, zarobljenih i nestalih lica SRJ, održan je 09. jula 2021. godine u Beogradu.\nSkupu su pored članova udruženja organizatora prisutvovali i članovi porodica nestalih lica, predstavnici udruženja porodica nestalih lica, članovi Radne grupe za izradu Nacrta zakona o nestalim licima, poslanik Narodne skupštine Republike Srbije i predstavnici međunarodnih organizacija.\nPredstavljajući rad Radne grupe i tok izrade Nacrta zakona o nestalim licima, članovi Radne grupe su istakli da je poslednju inicijativu za donošenje Zakona o nestalim licima je pokrenula 2019. godine Koordinacija srpskih udruženja porodica nestalih, ubijenih i poginulih lica sa prostora bivše Jugoslavije na sastanku kod Predsednika Republike Srbije. Koordinacija je dostavila Model zakona o prinudno nestalim licima i pravima njihovih porodica koji je bio polazna osnova Radnoj grupi u izradi Nacrta zakona.\nNakon toga je Ministarstvo za rad, boračka i socijalna pitanja formiralo Radnu grupu za izradu Nacrta zakona o nestalim licima koja je do sada održala ukupno 4 sastanka. Istaknuto je da Radna grupa ima ozbiljan i temeljan pristup izradi Nacrta zakona o nestalim licima kao i da ima punu podršku sa najvišeg državnog nivoa za donošenje ovog zakona.\nČlanovi Radne grupe su u svojim izlaganjima istakli da će se Nacrtom zakona o nestalim licima urediti zaštita i unaprediti prava nestalih lica, smrtno stradalih lica za koja nije poznato mesto ukopa i članova njihovih porodica, ali i definiše nadležnost i postupak traženja, vođenje evidencija i ostala pitanja u vezi sa traženjem, ekshumacijom i identifikacijom nestalih i smrtno stradalih lica za koje nije poznato mesto ukopa.\nTakođe, istakli su da je predviđeno da Nacrt zakona bude napisan do septembra 2021. godine, a pre nego što bude zvanično objavljen dati predstavnicima udruženjima porodica nestalih lica na saglasnost. Nakon zakonom propisanih procedura koje Nacrt treba da prođe prema mišljenju prisutnih članova Radne grupe, Zakon o nestalim licima bi mogao da uđe u skupštinsku proceduru do kraja godine.\nPrisutni predstavnici udruženja porodica nestalih lica kao i članovi porodica nestalih lica su iskazali svoje zadovoljstvo samim tokom izrade Nacrta zakona kao i pojedinim rešenjima koja ovaj zakon predviđa, te su posebno zadovoljni delom zakon koji se odnosi na prava porodica nestalih i smrtno stradalih lica jer je predviđeno da ova prava mogu ostvariti i one porodice koje su svoj slučaj već rešile.\nNa kraju porodice nestalih lica su iskazale zadovoljstvo sastavom Radne grupe za izradu Nacrta zakona o nestalim licima, njihovim pristupom i dosadašnjim radom.\nUdruženje okuplja porodice nestalih lica iz perioda 1991- 1992. godina – porodice vojnika i rezervista bivše JNA i porodice srpskih civila sa područja Vukovara odvedenih pre početka oružanih sukoba u Republici Hrvatskoj od strane tada hrvatskih paravojnih formacija.\n8. jul 2021. godine\nDana 8. jula 2021. godine, u Zavodu za sudsku medicinu na VMA, u Beogradu, uz prisustvo članova porodice, obavljena je identifikacija posmrtnih ostataka jedne žrtve srpske nacionalnosti, stradale tokom oružanih sukoba na prostoru bivše Jugoslavije, smrtno stradale 1992. godine, u Mostaru.\nPosmrtni ostaci stradalog lica preuzeti su, 2. jula 2021. godine, od Instituta za nestale osobe BiH, na graničnom prelazu Kotroman – Vardište. Radi se o licu koje je nakon razmene sahranjeno u Trebinju, a nakon ekshumacije 1997. godine na ovoj lokaciji pohranjeno u mrtvačnici u Nevesinju.\n7. jul 2021. godine\nTEMA NESTALIH LICA NA TERITORIJI BIVŠE SFRJ NA SEDNICI ODBORA ZA DIJASPORU I SRBE U REGIONU NARODNE SKUPŠTINE\nNa sedmoj sednici Odbora za dijasporu i Srbe u regionu predstavljene su aktivnosti Komisije za nestala lica Vlade Republike Srbije na rešavanju problematike nestalih lica na teritoriji bivše SFRJ.\nPored članova Odbora, narodnih poslanika i predstavnika Komisije za nestala lica, sednici su prisustvovali i predstavnici relevantnih državnih institucija, predstavnici srpskih zajednica iz Republike Hrvatske i Bosne i Hercegovine, predstavnici institucija iz Republike Srpske i udruženja porodica nestalih lica srpske nacionalnosti iz Republike Hrvatske, Bosne i Hercegovine i Republike Srbije i drugi pojedinci.\nSednicu je otvorio predsednik Odbora Milimir Vujadinović, i tom prilikom je naveo da je rešavanje pitanja nestalih lica na teritoriji bivše SFRJ od posebnog značaja za unapređenje odnosa u regionu . Istakao je da je centralna tema i cilj ove sednice da se najvažnijim predstavnicima države predstavi šta je Republika Srbija učinila na rešavanju problematike nestalih lica do sada. U daljem obraćanju istakao je važnost ove teme o kojoj govori podatak da se na prostoru bivše SFRJ još uvek vodi kao nestalo oko 10.000 lica, odnosno 10.000 porodica traži svoje najbliže. Od ukupnog broja nestalih preko 40 odsto predstavljaju lica srpske nacionalnosti. To govori o razmerama i obimu nesreće koja je pogodila ovaj narod i ovu zemlju“, istakao je Vujadinović.\nAktivnosti na rešavanju problematike nestalih lica u oružanim sukobima na prostoru bivše SFRJ predstavio je Veljko Odalović, predsednik Komisije za nestala lica Vlade Republike Srbije i generalni sekretar Narodne skupštine. On je istakao da je najteža posledica sukoba koji se desio na prostoru bivše Jugoslavije nerasvetljena sudbina, u ovom trenutku prema podacima MKCK iz maja 2021. godine, još 9.996 lica svih nacionalnosti. „To jeste razlog za brigu, jer od prvih nestanaka, prošle su tri decenije i to je nešto što za porodice i sve one koji su na bilo koji način u svemu ovome, zajedno sa nama, frustrirajuća činjenica“, dodao je predsednik Komisje. Naveo je i to da bez obzira koliko je do danas urađeno po ovom pitanju, ova problematika ne sme da gubi prioritet. Odalović je istakao da su lica koja su nestala u sukobima na prostoru Hrvatske, Bosne i Hercegovine, Kosova i Metohije najverovatnije tamo i sahranjena, a ono što region očekuje od Srbije kada se bavi ovom problematikom, jeste da preuzme odgovornost iako, odgovornost nije samo na srpskoj strani. Istakao je da je angažovanost svih u Komisiji, kada se pristupa ovoj problematici, takav da pitanja nacionalnosti nisu prioritetna, već namera da se pomogne, bilo informacijom ili bilo kojim drugim mehanizmom rasvetljavanje sudbina nestalih lica. „Imamo aktivnu ulogu, dobru nameru i dobru volju i to je ono što nas ponekad dovodi u vrlo delikatnu i tešku situaciju, uprkos dobrim namerama.“ On je dodao da sve relevantne organizacije i službe učestvuju u rasvetljavanju zločina, nestalih lica i neotkrivenih grobnica, ali da nepostupanje nadležnih institucija u regionu veoma često usporava ovaj proces. Predsednik Komisije je govorio i o pravinom okviru sa regionom koji je, kada je u pianju Hrvatska, proistekao iz Dejtonskog sporazuma, koja insistira na novom pravnom okviru, što bi po mišljenju Komisije dodatno usporilo razrešavanje pitanja nestalih lica. Odalović je naveo da je sa Bosnom i Hercegovinom potpisan Protokol o saradnji, kao nastavak saradnje koja je već postojala i vodila se na osnovu zaključaka sa regionalnih sastanka nadležnih vladinih tela za nestala lica. Sa Crnom Gorom uspostavljen je poseban Protokol o saradnji, s obzirom da Srbija i Crna Gora nisu bile strane u sukobu, a ovim Protokolom regulisana je saradnja u razmeni informacija i dokumentacije, kao i pružanje pomoći porodicama nestalih lica prilikom primopredaje identifikovanih posmrtnih ostataka. Što se tiče međunarodne saradnje Odalović je istakao saradnju sa dve institucije kao veoma značajne u ovom procesu, Međunarodnog komiteta Crvenog krsta i Međunarodne komisije za nestala lica, čiji angažman region neretko pokušava da marginalizuje.\nOdalović je naveo da je dalji podsticaj o rešavanju pitanja nestalih lica usledio kroz Berlinski proces na londonskom samitu za Zapadni Balkan, gde je stavljen akcenat na pomirenje i rešavanje pitanja koja proističu iz sukoba na prostoru bivše Jugoslavije. Dodao je i to da je u sedištu Međunarodne komisije za nestala lica u Hagu potpisan Okvirni plan, kojim su domaće institucije zemalja potpisnica osnovale posebne grupe za rešavanje problematike nestalih lica, neidentifikovanih posmrtnih ostataka NN lica i bazu podataka.\nPredsednik Komisije predtstavio je mehanizam Radne grupe za lica koja su nestala na području AP Kosova i Metohije, a kojim je do sada razrešeno 75 odsto slučajeva nestalih lica, odnosno sudbine 6.064 lica na ovom području.\nOdalović je u daljoj prezentaciji naveo da se prema evidencijama Komisije još uvek traži i vodi kao nestalo 2.397 lica. Pored evidencija Komisije u Republici Srpskoj kao nestalo vodi se 1.654 lica srpske nacionalnosti i da iz navedenog proizilazi da je od ukupnog broja nestalih na prostoru bivše SFRJ i AP KiM, oko 4.000 lica srpske nacionalnosti.\nPosebno je istakao posvećenost državnih organa Republike Srbije ali i punu odgovornost i političku spremnost da se bave ovom temom, dok druge države bivše SFRJ kao i privremene institucije samouprave u Prištini ne pokazuju političku volju za rešavanje sudbina nestalih lica, a posebno lica srpske nacionalnosti.\nNakon predstavljanja Aktivnosti Komisije na rešavanju problematike nestalih lica, usledila je diskusija, gde su gosti i članovi Odbora izneli svoje stavove po ovom pitanju.\nSvi govornici su se složili o neophodnosti jačanja regionalne saradnje u cilju rešavanja ove problematike, pribavljanju valjanih informacija o mestima pokopa posmrtnih ostataka, kao i važnosti pristupa arhivama međunarodnih institucija i organizacija koje su učestvovale u mirovnim misijama na prostoru bivše SFRJ.\n2. jul 2021. godine\nNA GRANIČNOM PRELAZU KOTROMAN IZVRŠENO PREUZIMANjE POSMRTNIH OSTATAKA PRIPADNIKA BIVŠE JNA\nNa graničnom prelazu Kotroman- Vardište, Komisija za nestala lica Vlade Republike Srbije je od Instituta za nestale osobe Bosne i Hercegovine preuzela posmrtne ostatke pripadnika bivše JNA, stradalog 1992. godine u Mostaru u oružanim sukobima na prostoru bivše SFRJ.\nPosmrtni ostaci ovog lica su nakon razmene 1997. godine sahranjeni u Trebinju, a nakon ekshumacije su pohranjeni u mrtvačnici u Nevesinju. Preliminarni identitet utvrđen je DNK metodom, a konačna identifikacija, u prisustvu članova porodice, će se obaviti na Institutu za patologiju i sudsku medicinu VMA u Beogradu.\nKomisija za nestala lica će nakon obavljene konačne identifikacije organizovati prevoz posmrtnih ostataka do mesta sahrane, u skladu sa iskazanom željom porodice.\nODRŽAN PARASTOS ŽRTVAMA STRADALIM NA MILjEVAČKOM PLATOU\nU organizaciji Udruženja porodica nestalih i poginulih lica “Suza” u Crkvi Svetog Marka u Beogradu, danas je služen parastos žrtvama stradalim 21. juna 1992. godine na Miljevačkom platou, u toku oružanih sukoba na prostoru bivše SFRJ.\nParastosu su pored porodica žrtava prisustvovali i predstavnici Komisije za nestala lica, Miodrag Linta, narodni poslanik i predsednik Saveza Srba iz regiona, Savo Štrbac, direktor Dokumentaciono-informacionog centra “Veritas” i drugi pojedinaci.\nNakon toga, u mirnoj šetnji članova porodica žrtava, ostalih pojedinaca i predstavnika organizacija, prisutni su otišli do Spomen obeležja srpskim žrtvama stradalim u ratovima od 1991. do 2000. godnine, na prostoru bivše Jugoslavije, u Tašmajdanskom parku, da polože vence.\nPrisutnima se obratila Dragana Đukić, predsednica Udruženja porodica nestalih i poginulih lica “Suza”. Ona je tom prilikom podsetila da je na današnji dan, pre 29 godina, hrvatska vojska napala položaje srpske Teritorijalne odbrane. Uoči napada hrvatska strana je zatražila od srpske strane primirje zbog Međunarodnog festivala deteta, koji je taj dan trebalo da počne u Šibeniku. U napadu je ubijeno 40 srpskih teritorijalaca, nekoliko njih ranjeno i zarobljeno, uprkos činjenici da se područje nalazilo pod zaštitom UN.\nPo završetku akcije, hrvatski vojnici su umesto da tela stradalih vrate porodicama radi sahrane, zarobljene srpske vojnike pod pretnjom smrti prinudili da tela ubijenih bacaju u Kraške jame u Promini, rekla je, Dragana Đukić, dodajući da su sve zabeležili video kamerom.\nPosle dva meseca, tačnije 18. avgusta iste godine izvršena je ekshumacija. Od posledica masakriranja nije bilo moguće identifikovati posmrtne ostatke 12 lica. Svi su sahranjeni u zajedničku grobnicu na Kninskom groblju i do danas nisu identifikovani, navela je Đukić.\nIako je na bilateralnom sastanku nadležnih vladinih tela za traženje nestalih lica R. Srbije i R. Hrvatske, održanom u Zagrebu 2013. godine, Komisija za nestala lica predala hrvatskoj strani, zahtev za ekshumaciju i identifikaciju smrtno stradalih lica iz ove akcije koji su pokopani kao NN lica na groblju u Kninu do danas ovaj proces nije završen.\nTEMA NESTALIH LICA NA KIM NA SEDNICI ODBORA ZA KIM NARODNE SKUPŠTINE\nNa sedmoj sednici Odbora za Kosovo i Metohiju razmotrena je tema rešavanja pitanja nestalih lica na Kosovu i Metohiji.\nPored članova Odbora i narodnih poslanika, sednici su prisustvovali i predstavnici relevantnih državnih institucija, predstavnici ambasada, Kancelarije UN u Beogradu, Delegacije EU u Srbiji i udruženja porodica nestalih lica na KiM.\nSednicu je otvorio predsednik Odbora Milovan Drecun, i tom prilikom je naveo da je rešavanje pitanja nestalih lica na Kosovu i Metohiji od posebnog značaja za dijalog između Beograda i Prištine kao i za pomirenje Srba i Albanaca na KiM. Posebno je istakao posvećenost državnih organa Republike Srbije ali i punu odgovornost i političku spremnost da se bave ovom temom, dok privremene institucije samouprave u Prištini ne pokazuju političku volju za rešavanje sudbina nestalih lica srpske i nealbanske nacionalnosti.\nPredsednik Komisije za nestala lica Vlade Republike Srbije i šef beogradske delegacije Radne grupe za nestala lica, Veljko Odalović u svom izlaganju informisao je prisutne o radu ovih tela i toku procesa rešavanja sudbine nestalih lica na KiM. Odalović je naveo i da je u okviru dijaloga Beograd – Priština od 2004. godine, formirana Radna grupa za lica koja se vode kao nestala na Kosovu i Metohiji i da se sastanci održavaju pod pokroviteljstvom Specijalnog predstavnika Generalnog sekretara UN u kontekstu rezolucije 1244 (1999) Saveta bezbednosti, kojom predsedava Međunarodni komitet Crvenog krsta. Kroz mehanizam ove Radne grupe, kako je naveo, rešeno je 75% slučajeva nestalih lica, od ukupnog broja nestalih 6064, dok za 1639 lica sudbina još nije poznata, od kojih je 568 lica srpske i nealbanske nacionalnosti.\nOdalović je ukazao i da je kroz rad Radne grupe uočeno više slučajeva koji potvrđuju neodgovornost predstavnika međunarodne misije u postupanju sa pronađenim posmrtnim ostacima i zanemarivanja dokaza o počinjenim zločinima nad licima srpske i nealbanske nacionalnosti.\nNa kraju svog izlaganja Veljko Odalović je istakao da su se na prostoru Kosova i Metohije dogodili zločini, i da porodice imaju pravo da znaju ko je zločine počinio i dodao da svi koji su uključeni u rešavanja pitanja nestalih na KiM treba svoj posao da obave podjedanko odgovorno, kako bi se povratilo poverenje porodica nestalih lica.\nU raspravi koja je usledila, članovi Odbora složili su se o neophodnosti rešavanja pitanja nestalih Srba na KiM. Predsednik Odbora Milovan Drecun istakao je da, imajući u vidu međunarodno prisustvo na KiM, rešavanje pitanja nestalih lica zavisi od saradnje sa svim državama koje su imale svoje kontigente u zonama odgovoronosti KFOR.\nU ZAGREBU OBAVLjENA IDENTIFIKACIJA POSMRTNIH OSTATAKA DVE ŽRTAVE STRADALE U TOKU ORUŽANIH SUKOBA NA PROSTORU BIVŠE JUGOSLAVIJE\nU Zavodu za sudsku medicinu i kriminalistiku Medicinskog fakulteta, u Zagrebu, uz prisustvo članova porodica, obavljena je identifikacija posmrtnih ostataka dve žrtve srpske nacionalnosti, stradale tokom oružanih sukoba na prostoru bivše Jugoslavije, u akciji hrvatske vojske i policije „Oluja“ 1995. godine, na području Republike Hrvatske. Posmrtni ostaci ekshumirani su na groblju u Šašu (1) i Kninu (1).\nUSPOSTAVLjANjE REFERENTNE LABORATORIJE U REPUBLICI SRBIJI U SVRHU IDENTIFIKACIJE NESTALIH LICA\nU prostorijama Komisije za nestala lica održan je sastanak sa predstavnicima Međunarodne komisije za nestala lica i Nacionalnog centra za kriminalističku forenziku Ministarstva unutrašnjih poslova Republike Srbije, radi ostvarivanja buduće saradnje i uspostavljanja referentne laboratorije u svrhu identifikacije nestalih lica na prostorima bivše Jugoslavije putem DNK analize.\nSastanak je održan na inicijativu MKNL u cilju određivanja adekvatne laboratorije za proces obuke koju bi sprovodili stručnjaci ove organizacije a odnosi se na testiranje DNK, uzimanje koštanih uzoraka sa posmrtnih ostataka uključujući i izolovanje DNK profila. U tu svrhu, MKNL je predložio početak saradnje sa NCKF koji poseduje akreditovanu laboratoriju za analizu DNK.\nNa sastanku je dogovorena poseta stručnjaka MKNL laboratoriji NCKF za analizu DNK kako bi se informisali o trenutnim kapacitetima, načinom i uslovima rada ove laboratorije, a nakon posete bi se sprovela analiza potreba za stručnim usavršavanjem, u svrhu pripreme odgovarajućeg programa obuke ili drugog vida edukacije, a na osnovu potreba organizacijskog razvoja.\nU kasnijoj fazi bi MKNL organizovao namensku obuku u laboratoriji MKNL za analizu DNK u Hagu, za zaposlene NCKF s konkretnim fokusom na izolovanje profila DNK iz uzoraka zuba i kostiju.\nOvom prilikom, predsednik Komisije Veljko Odalović i Metju Holidej, šef za Zapadni Balkan MKNL, potpisali su Sporazum o licenci za krajnjeg korisnika Sistema upravljanja bazom podataka za identifikaciju (IDMS), koji uređuje prava i obaveze u vezi sa korišćenjem IDMS, koji predstavlja rešenje za obradu podataka zasnovano na internetu. Njime se podržava i unapređuje forenzička procedura u istragama o nestalim licima.\nZAVRŠEN PROCES EKSHUMACIJE POSMRTNIH OSTATAKA NA LOKACIJI RUDNIK KIŽEVAK, RAŠKA\nNakon forenzičkih, arheoloških, antropoloških i autopsijskih pregleda posmrtnih ostataka pronađenih na lokalitetu Kiževak 26. maja 2021. godine završen je proces ekshumacije posmrtnih ostataka.\nLokacija Kiževak je zatvorena posetom predsednika Komisije za nestala lica i šefa beogradske delegacije Veljka Odalovića i šefa prištinske delegacije Ibrahima Makolija. Okončanju procesa ekshumacije su, pored tima sudskih veštaka iz Srbije, prisustvovali i eksperti Međunarodne komisije za nestala lica, Euleksa i Međunarodnog komiteta Crvenog krsta.\nPrva faza ekshumacije posmrtnih ostataka, na ovoj lokaciji trajala je od 30.11.-11.12.2020. godine. Tom prilikom su pronađeni prvi posmrtni ostaci, a proces ekshumacije nastavljen je u drugoj fazi 5.maja 2021. godine.\nPredsednik Komisije Veljka Odalovića je istakao da je do sada utvrđen identitet dva lica, a konačan broj pronađenih posmrtnih ostataka sa ove lokacije biće poznat kada se obave i ostale identifikacije putem analize DNK, koje sprovodi Međunarodna komisija za nestala lica.\nTakođe, naglasio je da je čitav proces bio transparentan, što dokazuje činjenica da je i članovima porodica nestalih bilo omogućeno da prisustvuju ekshumaciji.\n25. maj 2021. godine\nODRŽANA DVA POSEBNA SASTANKA EKSPERTSKE GRUPE\nNa inicijativu Specijalnog izaslanika predsednika R. Srbije za pitanje nestalih lica u R. Hrvatskoj Verana Matića, a nakon nedavno održanog sastanka u Zagrebu sa predsednikom Vlade Republike Hrvatske Andrejem Plenkovićem, održana su 17. i 25. maja 2021. godine dva posebna sastanka Ekspertske grupe za rešavanje slučajeva nestalih lica na prostoru bivše SFRJ.\nNavedeni sastanci su organizovani na temu ranije predatih zahteva između nadležnih vladinih tela za traženje nestalih lica R. Srbije i R. Hrvatske, u cilju prikupljanja dodatnih saznanja, informacija i dokumentacije koji mogu doprineti rešavanju slučajeva nestalih lica.\nTom prilikom su detaljno analizirani zahtevi obe strane, te su uočeni njihovi nedostaci za dalje valjano postupanje nadležnih organa. U tom smislu nadležnom telu za traženje nestalih lica R. Hrvatske je upućeno nekoliko dopisa za dopunu podataka za predmete koji se odnose na nestala lica s liste R. Hrvatske i dostavljeni konkretni predlozi za postupanje u slučajevima nestanaka lica sa liste traženja R. Srbije.\nSvi učesnici na sastancima su se dogovorili da će intenzivirati rad na konkretnim predmetima nestalih lica u cilju prikupljanja dodatnih saznanja, informacija i dokumentacije imajući u vidu da hrvatska strana i dalje insistira na arhivama bivše JNA koje su u dobrom delu iscrpljene. U skladu sa tim, potrebno je dovršiti ove pretrage, i time odgovoriti na sve upućene zahteve hrvatske strane kako bi se na taj način pitanje arhiva konačno zatvorilo. Saglasili su se i da je od posebnog značaja za rešavanje problematike nestalih lica i prikupljanje satelitskih snimaka lokacija mogućih mesta masovnih gorbnica i pojedinačnih grobnih mesta.\nFORMIRANA RADNA GRUPA ZA PRIPREMU ANALIZE POSTIGNUTIH REZULTATA U SPROVOĐENjU NACIONALNE STRATEGIJE ZA PROCESUIRANjE RATNIH ZLOČINA ZA PERIOD OD 2021.-2026. GODINE\nU organizaciji Ministarstva pravde RS, održana su 23. marta, 6. aprila i 25. maja 2021. godine, tri sastanka Radne grupe za pripremu analize postignutih rezultata u sprovođenju Nacionalne strategije za procesuiranje ratnih zločina za period od 2021.-2026. godine, putem Zoom platforme.\nSastankom Radne grupe rukovodila je predsednica Radne grupe, Snežana Stanojković, tužilac u Tužilaštvu za ratne zločine. Kao član Radne grupe učešće u radu uzeo je i predsednik Komisije za nestala lica Veljko Odalović.\nTeme sastanaka su bile priprema analize postignutih rezultata u sprovođenju Nacionalne strategije za procesuiranje ratnih zločina i izrada novog strateškog dokumenta za period od 2020.-2024. godine. Tokom poslednjeg sastanka razmatrani su pristigli predlozi izmena Radnog teksta strategije u okviru završnog konsultativnog procesa.\nPOSETA LOKACIJI KIŽEVAK\nDana 20.maja 2021. godine lokaciju Kiževak u Raškoj, posetili su državni sekretar Ministarstva pravde Bojane Šćepanović, tužilac za ratne zločine Snežana Stanojković, zamenici tužioca za ratne zločine Mioljub Vitorović i Vasilije Seratlić. Tom prilikom ih je predsednik Komisije za nestala lica Veljko Odalović informisao o aktivnostima koje su sprovedene na lokaciji, o metodologiji rada, kao i dosadašnjim rezultatima postignutim u procesu ekshumacije posmrtnih ostataka.\nIstog dana lokaciju su posetili i članovi porodica lica albanske nacionalnosti čiji su posmrtni ostaci pronađeni tokom procesa ekshumacije. Oni su tom prilikom položili i cveće kako bi svojim najmilijima odali poštu.\n19. maj 2021. godine\nU BEOGRADU ODRŽAN JOŠ JEDAN OKRUGLI STO NA TEMU: EKSHUMACIJE I IDENTIFIKACIJE\nOkrugli sto na temu “Ekshumacije i identifikacije nestalih lica” održan je 19. maja 2021. godine u hotelu Palas u Beogradu.\nSkupu su pored organizatora Udruženja porodica kidanpovanih i nestalih na Kosovu i Metohiji prisustvovali i predsednik Komisije za nestala lica Veljko Odalović, predstavnici Tužilaštva za ratne zločine, Kancelarije za Kosovo i Metohiju, Međunarodnog komiteta Crvenog krsta, Crvenog krsta Srbije i Međunarodne komisije za nestala lica.\nProces traženja nestalih lica je prioritet kako za članove njihovih porodica tako i za tela koja se bave ovim temom, pa su učesnici skupa svojim izlaganjima i diskusijom ukazali na probleme u rešavanju ovog višedecenijskog problema, kao i na načine kojim bi se taj proces ubrzao.\nTom prilikom usvojeni su sledeći zaključci:\nRaditi na analizi 104.slučaja prijavljena jedino ICMP-u, zajedno sa delegacijama Radne grupe za nestala lica Beograda i Prištine.\nPočeti pregled i analizu kompletne dokumentacije vezane za slučajeve lica identifikovanih tradicionalnom (klasičnom) metodom i izvršiti ciljano prikupljanje krvi od porodica, gde postoje indicije da je moglo doći do zamene identiteta (pogrešne identifikacije).\nOtpočeti reviziju dokumentacije i slučajeva neidentifikovanih posmrtnih ostataka u mrtvačnici u Prištini, na transparentan način u skladu sa najvišim forenzičkim standardima. Uključiti domaće institucije, forenzičke stručnjake i međunarodne organizacije.\nAžurirati i harmonizovati evidencije koje vode domaće institucije i učiniti ih dostupnim javnosti zbog transparentnosti provere i dopune podataka od strane porodica nestalih lica.\nZahtevamo depolitizaciju problema procesa traženja kidnapovanih i nestalih lica\nZahtevamo da se prilikom susreta premijera država potpisnica Berlinskog procesa na dnevnom redu razmatra tema:,,Provera lokacija masovnih grobnica žrtava sa područja Kosova i Metohije iz perioda 1998.-1999. godine na području Republike Albanije“.\nOhrabiti svedoke da informacije koje poseduju o počiniocima zločina i lokacija masovnih i pojedinačnih grobnica podnesu Tužilaštvu Republike Srbije koje će im kroz mehanizam zaštite svedoka obezbediti njihovu bezbednost.\n14. maj 2021. godine\nU GRAČANICI ODRŽAN OKRUGLI STO NA TEMU: EKSHUMACIJE I IDENTIFIKACIJE\n14. maja 2021. godine u organizaciji Udruženja porodica kidnapovanih i nestalih u Gračanici je održan sastanak “20 godina zajedničke borbe u traganju za istinom i pravdom”.\nSastanku je pored predstavnika udruženja prisustvovao i predsednik Komisije za nestala lica Veljko Odalović, šef Prištinske delegacije Radne grupe za nestala lica Ibrahim Makoli i direktor Instituta za sudsku medicinu u Prištini Arsim Grđeliju, a tema sastanka bila je ekshumacija i identifikacija nestalih lica.\nPredsednik Komisije za nestala lica Veljko Odalović je tom prilikom istakao da je na prostoru Kosova i Metohije rešeno više od 74 posto slučajeva nestalih lica ali da to nije zadovoljavajuća statistika i da se proces neće završiti sve dok se ne pronađu posmrtni ostaci svih nestalih lica.\nTom prilikom je od strane porodica nestalih ocenjeno da je za dalji napredak u procesu ekshumacija i identifikacija neophodna potpuna i bezuslovna saradnja nadležnih domaćih institucija za traženje nestalih lica, nedostatak informacija o mestima ukopa posmrtnih ostataka lica koja se vode kao nestala, kao i pristup relevantnim arhivama.\nOTVORENA SPOMEN SOBA SRPSKIH ŽRTAVA STRADALIH U HRVATSKOJ DEVEDESTIH GODINA\nPovodom sećanja na srpske žrtve iz oružanog sukoba u Hrvatskoj u periodu od 1991. do 1995. godine u prostorijama Udruženja porodica poginulih i nestalih lica „Suza“, dana 12. maja 2021. godine otvorena je spomen-soba.\nPored predsednika Komisije za nestala lica Veljka Odalovića otvaranju su prisustvovali su i ministar za rad, zapošljavanje, boračka i socijalna pitanja prof. dr Darija Kisić Tepavčević,državni sekretar Ministarstva za rad, zapošljavanje, boračka i socijalna pitanja Zoran Antić, kao i predstavnici Međunarodnog komiteta Crvenog krsta, Međunarodne komisije za nestala lica, udruženja porodica i članovi porodica nestalih.\nPrisutni su bili saglasni u mišljenju da je to soba bola i patnje, kao i podsetnik na stradanje Srba koji su proterani sa svojih ognjišta.\n8. maj 2021. godine\nPOSETA PREDSTAVNIKA MEĐUNARODNOG KOMITETA CRVENOG KRSTA IZ ŽENEVE LOKALITETU RUDNIK KIŽEVAK, RAŠKA\nDana 8. maja 2021.godine visoki predstavnici MKCK iz Ženeve posetili su lokaciju Kiževak i to: Denise Duran, zamenica direktora za Evropu i Centralnu Aziju i Nicolas Fleury, kooridnator operacija za Balkan, Južni Kavkaz i Centralnu Aziju.\nPored predsednika Komisije za nestala lica i šefa Beogradske delegacije Radne grupe za nestala lica Veljka Odalovića, prisustvovao je i šef Prištinske delegacije Ibrahim Makoli.\nTom prilikom predstavnicima MKCK predstavljen je proces ekshumacije posmrtnih ostataka i predočeno da pored tima sudskih veštaka iz Republike Srbije u procesu učestvuju i eksperti MKCK, MKNL, EULEKS, kao i eksperti Prištinske delegacije u svojstvu posmatrača. Što dokazuje da se zajednički, timski rad odvija na transparentan način.\nTakođe, tom prilikom su šefovi obe delegacije izložili i plan budućih aktivnosti, odnosno da će se u narednom periodu one sprovoditi na prostoru Kosova i Metohije, tačnije da je u toku sprovođenje zakonskih procedura za proveru lokacije Košare, na kojoj se osnovano sumnja da se nalaze posmrtni ostaci 6 lica pripadnika bivše Vojske Jugoslavije.\n5. maj 2021. godine\nNASTAVLjEN PROCES EKSHUMACIJE POSMRTNIH OSTATAKA NA LOKALITETU RUDNIK KIŽEVAK, RAŠKA\nNakon petogodišnje pretrage terena na lokalitetu rudnik Kiževak, opština Raška, koja se sprovodila po naredbi Tužilaštva za ratne zločine, dana 16. novembra 2020. godine pronađeni su posmrtni ostaci.\nPreuzimajući dalju nadležnost, Viši sud u Beogradu, Odeljenje za ratne zločine, donelo je naredbu da se sprovede proces ekshumacije posmrtnih ostataka na lokalitetu rudnik Kiževak, opština Raška. Proces je započet 30. novembra 2020. godine i privremeno je prekinut 11. decembra 2020. godine zbog loših vremenskih uslova.\nNakon što su se stekli vremenski uslovi, dana 5. maja 2021.godine na lokalitetu rudnik Kiževak, nastavljen je proces ekshumacije.\nPored nadležnih državnih organa i tima sudskih veštaka iz Republike Srbije koji rukovodi forenzičkim aspektom, na lokaciji su prisutni stručnjaci Međunarodne komisije za nestala lica (MKNL), EULEKS, predstavnici MKCK i prištinske delegacije Radne grupe za nestala lica u svojstvu posmatrača.\n29. mart 2021. 2021. godine\nNA STAROM PRAVOSLAVNOM GROBLjU U ŠIDU PRONAĐENI POSMRTNI OSTACI 3 NN LICA KOJA SE MOGU DOVESTI U VEZU SA ORUŽANIM SUKOBIMA NA PROSTORU BIVŠE SFRJ\nDana 25. marta 2021. godine na Novom pravoslavnom groblju u Šidu, Komisija za nestala lica je u saradnji sa nadležnim organima Republike Srbije, na osnovu naredbe Višeg suda u Sremskoj Mitrovici, sprovela izuzimanje koštanih uzoraka za DNK analizu sa posmrtnih ostataka 3 NN lica ekshumiranih na Starom pravoslavnom groblju u Šidu.\nPrema preliminarnim podacima 2 tela su ženskog pola dok za jedno telo nije bilo moguće utvrditi pol. Od svih posmrtnih ostataka uzeti su uzorci radi identifikacije metodom DNK analize.\nNaime, 11. marta 2021. godine, Komisija je obaveštena da su prilikom iskopavanja novih grobnih mesta na Starom pravoslavnom groblju u Šidu pronađeni posmrtni ostaci 3 NN lica u neobeleženim grobnim mestima. Tela su bila ukopana u pojedinačnim grobnim mestima i mogu se dovesti u vezu sa licima koja su smrtno stradala prilikom povlačenja kolone izbeglica iz Republike Hrvatske u toku akcije hrvatske vojske i policije „Oluja“, 1995. godine.\nPosmrtni ostaci svih pronađenih NN lica propisno su obeleženi i odloženi u zajedničku grobnicu na Novom pravoslavnom groblju u Šidu za potrebe njihove identifikacije.\n17. mart 2021. 2021. godine\nOBELEŽAVANjE 17. GODIŠNjICE POGROMA U GRAČANICI\nPovodom navršenih 17 godina od pogroma u Gračanici, 17. marta 2021. održana je Akademija u Domu kulture Gračanica. Pored predsednika Komisije za nestala lica Vlade Republike Srbije Veljka Odalovića, učešće u Akademiji uzeli su i direktor Kancelarije za Kosovo i Metohiju Petar Petković, iguman manastira Draganac arhimandrit Ilarion, predsednica Udruženja porodica kosmetskih stradalnika Nataša Šćepanović, narodna poslanica Ivana Popović, kao i Srđan Popović, predsednik opštine Gračanica. Svi govornici su bili jednoglasni u poruci da se 17. mart i njegove posledice ne smeju zaboraviti.\nPriliku da se obrati prisutnima iskoristio je predsednik Komisije za nestala lica Veljko Odalović koji je naglasio da je naša misija da ne zaboravimo žrtve, ali i da podsetimo one koji su zločine počinili da nećemo ni zaboraviti ni oprostiti njihova zlodela. Takođe, kazao je da su porodice nestalih uvek tu, na svakom mestu stradanja, da podele tugu, ali i verovanje u ono za šta se svi zalažemo - bolju budućnost. Direktor Kancelarije za Kosovo i Metohiju Petar Petković je u svom izlaganju istakao da moramo težiti pomirenju, a da žrtva kosmetskih stradalnika treba da bude klica iz koje će se roditi pomirenje kako nam se 17. mart nikada ne bi ponovio.\nArhimandrit Ilarion je pozvao srpski narod da se vrati veri jer je u tome nada da će sve biti bolje, ali i da to ne znači da treba da budemo neodgovorni prema onome što se desilo i naše žrtve prepustimo zaboravu.\nIspred Udruženja porodica kosmetskih stradalnika govorila je i njegova presednica Nataša Šćepanović, koja je javnosti poslala poruku da dostojanstveni u svom bolu stojimo u srcu svoje zemlje gde nikada neće prestati da postoje čast, hrabrost i sećanje na naše stradalnike.\n11. mart 2021. 2021. godine\nNA VMA U BEOGRADU OBAVLjENA IDENTIFIKACIJA POSMRTNIH OSTATAKA JEDNE ŽRTVE SRPSKE NACIONALNOSTI STRADALE U TOKU ORUŽANIH SUKOBA NA PROSTORU BIVŠE JUGOSLAVIJE\nDana 11. marta 2021. godine, u Zavodu za sudsku medicinu na VMA, u Beogradu, uz prisustvo članova porodice, obavljena je identifikacija posmrtnih ostataka jedne žrtve srpske nacionalnosti, stradale tokom oružanih sukoba na prostoru bivše Jugoslavije, u periodu 1991 - 1995. godine, na području bivše SFRJ.\nPosmrtni ostaci stradalog lica preuzeti su, 5. februara 2021. godine, od Instituta za nestale osobe BiH, na graničnom prelazu Sremska Rača – Bosanska Rača. Radi se o licu koje je ekshumirano 25. avgusta 1999. godine u masovnoj grobnici na groblju Šeledi u Bosanskom Petrovcu.\n5. mart 2021. 2021. godine\nSahranjeni posmrtni ostaci Ranka Grujića\n5. marta 2021. godine u selu Brestovik, u opštini Peć sahranjeni su posmrtni ostaci Ranka Grujića koji je smrtno stradao na Juničkim planinama tokom NATO bombardovanja 1999. godine.\nOvo je drugi put da porodica sahranjuje Ranka, budući da je grob raskopan tokom 1999. godine i da je tom prilikom telo nestalo. Njegovi posmrtni su tek nedavno pronađeni, a identitet utvrđen DNK metodom.\nSahrani su, pored članova porodice, prisustvovali i predstavnici Komisije za nestala lica Vlade Republike Srbije. Predsednik Komisije Veljko Odalović je tim povodom istakao da je ovaj slučaj samo jedan od dokaza o onome što se dešavalo na prostoru Kosova i Metohije; kao i da je ovo priča koja se mora ispričati, ali da ona nije jedina, jer ovo nije usamljen slučaj skrnavljenja grobova. Takođe, izjavio je i da su ovakve situacije nove tragedije i oživljavanje starih trauma za porodice, o čemu svedoči i Čedomir Grujić, brat poginulog Grujića, koji je rekao da mu je ovog puta teže nego kada ga je prvi put sahranjivao.\n23. februar 2021. godine\nPRVI SASTANAK RADNE GRUPE ZA IZRADU NACRTA ZAKONA O PRINUDNO NESTALIM LICIMA\nU Palati Srbija održan je prvi sastanak Radne grupe za izradu Nacrta zakona o prinudno nestalim licima kojom predsedava ministarka za rad, zapošljavanje, boračka i socijalna pitanja dr Darija Kisić Tepavčević.\nPredesavajuća je naglasila da je donošenje Zakona o nestalim licima, za koje je inicijativu pokrenula Koordinacija srpskih udruženja porodica nestalih, ubijenih ili poginulih sa prostora bivše Jugoslavije, neophodno kako bi se pravno i sistematski regulisala kategorija prisilno nestalih lica i njihov status žrtve. Po tom osnovu njime bi se ostvarila i prava članova porodica nestalih.\nPredsednik Komisije za nestala lica Veljko Odalović istakao da je zakon vrlo kompleksan i da će u periodu koji sledi biti preduzete sve neophodne aktivnosti kako bi već na jesen ušao u skupštinsku proceduru.\nPredsednik Upravnog odbora Koordinacije srpskih udruženja porodica nestalih, ubijenih ili poginulih sa prostora bivše Jugoslavije, Dragan Pjevač u svom obraćanju naglasio je da porodice nestalih više od 20 godina čekaju svoje najmilije i još uvek veruju da nisu nestali, kao i da u ime porodica moli da se ovaj zakon donese.\nDarija Kisić Tepavčević se ovom prilikom zahvalila na podršci ministarstvima Vlade Republike Srbije, nevladinim organizacijama, Međunarodnom komitetu Crvenog krsta, kao i Programu Ujedinjenih nacija za razvoj.\n5. februar 2021. godine\nDana 5. februara 2021. godine na graničnom prelazu Sremska Rača, Komisija za nestala lica Vlade Republike Srbije je od Instituta za nestale osobe Bosne i Hercegovine preuzela posmrtne ostatke jednog lica, srpske nacionalnosti, stradalog u oružanim sukobima na prostoru bivše SFRJ, u periodu 1991-1995. godine.\nPosmrtni ostaci ovog lica ekshumirani su iz masovne grobnice „Šeledi“ u Bosanskom Petrovcu, čiji je preliminarni identitet utvrđen DNK metodom, a konačna identifikacija, u prisustvu članova porodice, će se obaviti na Institutu za patologiju i sudsku medicinu VMA u Beogradu.\n4. februar 2021. godine\nNA VMA U BEOGRADU OBAVLjENA IDENTIFIKACIJA POSMRTNIH OSTATAKA TRI ŽRTVE SRPSKE NACIONALNOSTI STRADALIH U TOKU ORUŽANIH SUKOBA NA PROSTORU BIVŠE JUGOSLAVIJE\nDana 2. i 4. novembra 2021. godine, u Zavodu za sudsku medicinu na VMA, u Beogradu, uz prisustvo članova porodica, obavljena je identifikacija posmrtnih ostataka tri žrtve srpske nacionalnosti, stradalih tokom oružanih sukoba na prostoru bivše Jugoslavije, u periodu 1991 - 1995. godine, na području bivše SFRJ.\nPosmrtni ostaci dva lica preuzeti su, 15. oktobar 2020. godine, od Instituta za nestale osobe BiH, na graničnom prelazu Sremska Rača. Radi se o licima srpske nacionalnosti koja su ekshumirana na groblju Lav u Sarajevu.\nPosmrtni ostaci trećeg lica ekshumirani na gradskom groblju Lešće u Beogradu. Radi se o vojniku bivše JNA stradalom tokom oružanih sukoba 1991. godine u Nuštaru kod Vinkovaca, R. Hrvatska. Identitet svih posmrtnih ostataka stradalih lica utvrđen je metodom analize DNK i njihova sahrana biće obavljena u skladu sa izraženim željama porodica.\nOvim je nastavljen proces identifikacija žrtava srpske nacionalnosti, što je od posebnog značaja za porodice nestalih lica, koje godinama pokušavaju da pronađu i dostojno sahrane posmrtne ostatke svojih najbližih.\n3. februar 2021. godine\nPreuzeti posmrtni ostaci vojnika stradalog u konfliktu na AP KIM 1999. godine\nDana 3. februara 2021. godine, na Institutu za sudsku medicinu u Prištini, izvršeno je preuzimanje identifikovanih posmrtnih ostataka jednog lica srpske nacionalnosti, koje je stradalo tokom konflikta 1999. godine na prostoru AP KiM.\nRadi se o vojniku bivše Vojske Jugoslavije čiji su posmrtni ostaci ekshumirani na Košarama i njegov identitet je utvrđen metodom analize DNK.\nPosmrtne ostatke stradalog vojnika, u ime porodice, od prištinske delegacije preuzeo je šef beogradske delegacije Radne grupe za nestala lica, Veljko Odalović.\nSahrana će se obaviti, 5. februara 2021. godine, na seoskom groblju u Laćarku, uz vojne počasti u skladu sa iskazanom željom porodice.